Systém finančného riadenia
Európskeho poľnohospodárskeho fondu 
pre rozvoj vidieka 

Obsah
ZOZNAM SKRATIEK
VÝKLAD POJMOV
1.	LEGISLATÍVNY RÁMEC FINANCOVANIA POĽNOHOSPODÁRSKYCH VÝDAVKOV Z EPFRV
2.	ORGANIZAČNÉ ZABEZPEČENIE FINANCOVANIA VÝDAVKOV POSKYTNUTÝCH Z  EPFRV
2.1.	Príslušný orgán
2.2.	Riadiaci orgán
2.3.	Orgán finančného riadenia
2.4.	Akreditovaná platobná agentúra
2.5.	Certifikačný orgán
2.6.	Monitorovací výbor
2.7.	Koordinačný orgán pre boj proti podvodom
3.	ZABEZPEČENIE FINANCOVANIA PLATIEB Z EPFRV
3.1.	Rozpočtové záväzky Európskej únie
3.2.	Prevzatie záväzkov z programového obdobia 2007-2013
3.3.	Plán financovania programu rozvoja vidieka
3.4.	Presuny finančných prostriedkov
3.5.	Príspevok EÚ na úhradu oprávnených verejných výdavkov
3.6.	Odhad očakávaných výdavkov
3.7.	Druhy platieb
3.8.	Postup realizácie platieb na jednotlivých úrovniach finančného riadenia
3.9.	Prijímatelia finančnej podpory z EPFRV
3.10.	Systém účtov pri finančnom riadení EPFRV
3.11.	Vrátenie finančných prostriedkov od prijímateľa
4.	ROZPOČTOVÉ  ZABEZPEČENIE  FINANCOVANIA  VÝDAVKOV  Z EPFRV
4.1.	Rozpočtové obdobie
4.2.	Zabezpečenie a realizácia výdavkov na podpory financované z EPFRV v rozpočte kapitoly MPRV SR
4.2.1.	Zaradenie prostriedkov EPFRV do štátneho rozpočtu
4.2.2.	Programové rozpočtovanie
4.2.3.	Realizácia výdavkov prostredníctvom Štátnej pokladnice
5.	SYSTÉMY FINANCOVANIA
5.1.	Systém refundácie
5.2.	Systém zálohovej platby
5.3.	Paušálne platby
5.4.	Priame podpory
6.	ÚČTOVNÉ  POSTUPY  VZŤAHUJÚCE  SA  NA  PLATBY  Z EPFRV
6.1.	Finančné výkazníctvo, elektronická výmena informácií a archivácia
6.2.	Predkladanie účtovnej závierky
6.3.	Schvaľovanie účtovnej závierky
7.	SANKCIE  A ZNÍŽENIA V PRÍPADOCH  NEOPRAVNENÉHO  FINANCOVANIA  VÝDAVKOV  Z EPFRV
7.1.	Zníženia  za nedodržiavanie platobných lehôt
7.2.	Zníženie alebo dočasné pozastavenie priebežných platieb
7.3.	Pozastavenie platieb v prípade neskorého predloženia kontrolných štatistík
7.4.	Rozhodnutie o vylúčení financovania
8.	NEZROVNALOSTI
8.1.	Hlásenie nezrovnalostí
8.2.	Vymáhanie nezrovnalostí
8.3.	Vrátenie prostriedkov
8.4.	Započítavanie pohľadávok
9.	TRANSPARENTNOSŤ
Zoznam príloh

ZOZNAM SKRATIEK
AGRIFIN	pracovná skupina Rady EÚ pre finančné poľnohospodárske otázky
CO	certifikačný orgán
č.	číslo
čl.	článok
DG AGRI	Generálne riaditeľstvo pre poľnohospodárstvo a rozvoj vidieka
EDA	Európsky dvor audítorov
EHS	Európske hospodárske spoločenstvo
Komisia	Európska komisia
EP	Európsky parlament
EPFRV	Európsky poľnohospodársky fond pre rozvoj vidieka
EPZF	Európsky poľnohospodársky záručný fond
ES	európske spoločenstvá
EŠIF	európske štrukturálne a investičné fondy
EUR	menová jednotka Európskej menovej únie
EÚ	Európska únia
HDP	hrubý domáci produkt
IACS	integrovaný administratívny a kontrolný systém
MAS	miestna akčná skupina
max.	maximálne
MF SR	Ministerstvo financií Slovenskej republiky
mil.	milión
MPRV SR	Ministerstvo pôdohospodárstva a rozvoja vidieka Slovenskej republiky
MV	monitorovací výbor
MZV SR	Ministerstvo zahraničných vecí Slovenskej republiky v zmysle citovaného legislatívneho ustanovenia, Ministerstvo zahraničných vecí a európskych záležitostí Slovenskej republiky
napr.	napríklad
NFP	nenávratný finančný príspevok
ods.	odsek
OLAF	Európsky úrad pre boj proti podvodom
OFR	orgán finančného riadenia
PA	platobná agentúra
PO	príslušný orgán
príp.	prípadne
PRV	program rozvoja vidieka 
resp.	respektíve
RO	riadiaci orgán
SFC2014	System for Fund Management in the European Community (Systém pre riadenie fondov EÚ)
SPP	Spoločná poľnohospodárska politika Európskej únie
SR	Slovenská republika
ŠP	Štátna pokladnica
ÚV SR	Úrad vlády Slovenskej republiky
Zb.	zbierka zákonov
ZFEÚ	Zmluva o fungovaní Európskej únie
ZP	zálohová platba
Z. z.	Zbierka zákonov Slovenskej republiky
ŽoP	žiadosť o platbu

VÝKLAD POJMOV
Certifikácia – činnosť certifikačného orgánu uskutočňovaná v súlade s medzinárodne akceptovanými audítorskými štandardami, zameraná na preskúmanie postupov a potvrdenie úplnosti, presnosti a vecnej správnosti ročnej účtovnej závierky platobnej agentúry, jej vnútorného kontrolného systému a zákonnosti a správnosti výdavkov predložených platobnou agentúrou na úhradu Európskej komisii (ďalej „Komisia“).
Certifikačný orgán – verejný alebo súkromný audítorský orgán určený Ministerstvom pôdohospodárstva a rozvoja vidieka SR, ktorý poskytuje stanoviská k úplnosti, presnosti a vecnej správnosti ročnej účtovnej závierky platobnej agentúry, riadnemu fungovaniu jej systému vnútornej kontroly a k zákonnosti a správnosti výdavkov, v prípade ktorých sa od Komisie žiada úhrada.
Európsky poľnohospodársky fond pre rozvoj vidieka (European Agricultural Fund for Rural Development, ďalej „EPFRV“) – jeden z hlavných nástrojov Spoločnej poľnohospodárskej politiky EÚ, ktorého cieľom je financovať výdavky na rozvoj vidieka.
Európsky poľnohospodársky záručný fond (European Agricultural Guarantee Fund - EAGF, ďalej „EPZF“) – jeden z hlavných nástrojov Spoločnej poľnohospodárskej politiky Európskej únie, ktorého cieľom je financovať priame podpory a podpory trhových opatrení.
Európsky úrad pre boj proti podvodom (European Anti-Fraud Office, ďalej „OLAF“) - inštitúcia Európskej komisie, ktorej hlavným poslaním je ochrana finančných záujmov Európskej únie (ďalej „EÚ“), boj proti podvodom, korupcii a akýmkoľvek iným nezákonným nesprávnym aktivitám vrátane zneužitia úradnej moci v rámci inštitúcií EÚ. 
Menej rozvinuté regióny – sú tie regióny, v ktorých hodnota HDP na obyvateľa je menšia ako 75 % priemeru HDP v EÚ 27. 
Miestna akčná skupina (MAS)) – je právnickou osobou podľa osobitného predpisu), ktorá má schválenú stratégiu miestneho rozvoja vedeného komunitou) (ďalej ,,stratégia“) a udelený štatút miestnej akčnej skupiny v súlade so zákonom č. .../.... o príspevku poskytovanom z európskych štrukturálnych a investičných fondov a o zmene a doplnení niektorých zákonov.
Monitorovací výbor – v súlade s čl. 47 nariadenia (EÚ) č. 1303/2013 a čl. 73 a 74 nariadenia (EÚ) č. 1305/2013 orgán zriadený riadiacim orgánom, ktorý je zodpovedný za monitorovanie pokroku v realizácii priorít a cieľov stanovených v Programe rozvoja vidieka SR 2014 – 2020 a ubezpečuje sa o účinnosti vykonávania PRV SR 2014 – 2020.
Nezrovnalosť – akékoľvek porušenie ustanovenia práva EÚ alebo vnútroštátneho práva týkajúceho sa jeho uplatňovania, vyplývajúce z konania alebo opomenutia hospodárskeho subjektu, ktorý sa zúčastňuje na vykonávaní Programu rozvoja vidieka SR 2014 – 2020 (ďalej „PRV“), dôsledkom čoho je alebo by bol negatívny dopad na rozpočet EÚ zaťažením všeobecného rozpočtu neoprávneným výdavkom.
Ostatné regióny – regióny, ktoré sa nachádzajú mimo menej rozvinutých regiónov definovaných vyššie.
Opatrenie – v súlade s čl. 2 nariadenia (EÚ) č. 1305/2013 je súbor operácií, ktorými sa prispieva k jednej alebo viacerým prioritám EÚ pre rozvoj vidieka.
Operácia (aktivita) – v súlade s  čl. 2 nariadenia (EÚ) č. 1303/2013 je projekt, zmluva, opatrenie alebo súbor projektov, ktoré boli vybrané riadiacim orgánom PRV SR 2014-2020, resp. v zmysle legislatívnej úpravy v podmienkach SR Pôdohospodárskou platobnou agentúrou, alebo na zodpovednosť tejto organizácie a ktoré prispievajú k napĺňaniu cieľov priority alebo priorít.
Oprávnené výdavky – v súlade s čl. 65 nariadenia (EÚ) č. 1303/2013 výdavky sú oprávnené na príspevok z EPFRV, ak vzniknú prijímateľovi a budú zaplatené medzi dátumom predloženia PRV Komisii alebo od 1. januára 2014, podľa toho, ktorý dátum nastal skôr, a 31. decembrom 2023 a ak platobná agentúra skutočne vyplatí príslušnú podporu medzi 1. januárom 2014 a 31. decembrom 2023. Výdavky sú oprávnené na príspevok z EPFRV, iba ak sa vynaložili na operácie (aktivity) v súlade s nariadením (EÚ) č.1305/2013. 
Orgán finančného riadenia – orgán zodpovedný za koordináciu finančného riadenia a metodické usmerňovanie subjektov zapojených do implementácie PRV. Je ustanovený v § 12 zákona č. .../.... o príspevku poskytovanom z európskych štrukturálnych a investičných fondov a o zmene a doplnení niektorých zákonov. Je ním Ministerstvo pôdohospodárstva a rozvoja vidieka Slovenskej republiky. 
Orgán vykonávajúci kontrolu, finančnú kontrolu a audit – subjekt, ktorý je v súlade s legislatívou EÚ a SR oprávnený vykonávať kontroly a (alebo) audit operácií (aktivít) Programu rozvoja vidieka SR 2014–2020, a to najmä platobná agentúra, Ministerstvo pôdohospodárstva a rozvoja vidieka SR, certifikačný orgán, audítori Európskej komisie, Európsky dvor audítorov, Najvyšší kontrolný úrad SR, Ministerstvo financií SR v rámci vykonávania vládneho auditu v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.
Paušálne platby sú nenávratné platby poskytované prijímateľovi po splnení podmienok stanovených v zmluve o poskytnutí nenávratného finančného príspevku, pričom prijímateľ nepredkladá účtovné doklady s cieľom preukázania oprávnených nákladov, ale s cieľom overenia realizácie operácie (projektu), príp. pre výpočet paušálnej platby.
Platobná agentúra – je v súlade s čl. 7 nariadenia (EÚ) č. 1306/2013 útvar alebo orgán členského štátu, ktorý zodpovedá za platby prijímateľom a poskytuje dostatočné záruky, že žiadosti o podporu z EPFRV sú v súlade s pravidlami EÚ, platby presne a vyčerpávajúco zaúčtované, kontroly ustanovené predpismi EÚ vykonané a požadované dokumenty vrátane elektronických dokumentov predkladané, prístupné a uchované v zmysle pravidiel EÚ. V podmienkach SR je platobnou agentúrou pre financovanie výdavkov z EPFRV Pôdohospodárska platobná agentúra.
Priame podpory sú nenávratné platby, ktoré sú vyplácané prijímateľovi za plnenie záväzkov vyplývajúcich z rozhodnutia o poskytnutí podpory. Riadia sa podmienkami ustanovenými vo vnútroštátnom právnom predpise, zvyčajne v nariadení vlády SR.
Prijímateľ – v súlade s  čl. 2 nariadenia (EÚ) č. 1303/2013 je verejný alebo súkromný subjekt alebo fyzická osoba, ktoré sú zodpovedné za začatie alebo za začatie a vykonávanie operácií. 
Príslušný orgán – orgán na úrovni ministerstva, ktorý je oprávnený na základe preskúmania akreditačných kritérií vydávať a odoberať akreditáciu platobnej agentúry a vykonávať úlohy, ktoré mu boli pridelené vykonávacím nariadením Komisie (EÚ) č..../....., ktorým sa ustanovujú podrobné podmienky vykonávania nariadenia EP a Rady (EÚ) č. 1306/2013 o financovaní, riadení a monitorovaní SPP a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (ďalej „vykonávacie nariadenie Komisie (EÚ) č..../....“). V podmienkach SR je príslušným orgánom Ministerstvo pôdohospodárstva a rozvoja vidieka Slovenskej republiky.
Projekt - štruktúrovaný dokument vrátane príslušnej dokumentácie v písomnej a (alebo) elektronickej podobe. Je to súhrn aktivít a činností, na ktoré sa vzťahuje poskytnutie  nenávratného finančného príspevku, ktoré predkladá žiadateľ v žiadosti  a ktoré realizuje prijímateľ sám alebo pomocou partnerov v súlade so zmluvou o poskytnutí nenávratného finančného príspevku alebo rozhodnutím podľa ustanovení zákona č..../.... Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.
Refundácia – poskytnutie finančných prostriedkov prijímateľovi z verejnej správy alebo prijímateľovi zo súkromného sektora z výdavkov štátneho rozpočtu za zdroje EPFRV a spolufinancovania zo štátneho rozpočtu v rámci vybraných opatrení alebo podopatrení PRV ako náhrady za skutočne vynaložené výdavky zo strany prijímateľa na základe predloženia účtovných dokladov a výpisov z bankových účtov prijímateľa o úhrade faktúr vystavených dodávateľom/zhotoviteľom. Pri refundácii je prijímateľ povinný realizovať výdavky najskôr z vlastných zdrojov a tie sú mu pri jednotlivých platbách následne preplatené v pomernej výške zo zdrojov EPFRV a spolufinancovania zo štátneho rozpočtu, maximálne však do výšky súčtu pomeru prostriedkov EPFRV a štátneho rozpočtu schváleného na projekt (resp. aktivitu).
Riadiaci orgán – v súlade s čl. 66 nariadenia (EÚ) č. 1305/2013 je zodpovedný za riadenie a vykonávanie PRV účinným, efektívnym a správnym spôsobom. Je ním Ministerstvo pôdohospodárstva a rozvoja vidieka Slovenskej republiky, ktoré zodpovedá za efektívnosť, účinnosť a správnosť riadenia, poskytovania a využívania podpory v súlade s legislatívou EÚ,  všeobecne záväznými právnymi predpismi SR a inými relevantnými predpismi.
Rozhodnutie o poskytnutí priamej podpory – právny dokument, ktorý obsahuje údaje o výške podpory pre prijímateľa z opatrení, ktorých administrovanie je upravené vo vnútroštátnom právnom predpise, zvyčajne v nariadení vlády SR, a náležitosti, ktoré sú určené zákonom č. 71/1967 Zb. o správnom konaní (správny poriadok) v znení neskorších predpisov. Na schvaľovanie priamej podpory pre prijímateľa sa uplatňuje správny poriadok v súlade s uvedeným zákonom. 
Systém finančného riadenia Európskeho poľnohospodárskeho fondu pre rozvoj vidieka – komplex na seba nadväzujúcich a vzájomne prepojených podsystémov a činností, ktorých prostredníctvom sa zabezpečuje zodpovedné a prehľadné finančné plánovanie, rozpočtovanie, riadenie a realizácia toku finančných prostriedkov, účtovanie, výkazníctvo a monitorovanie finančných tokov, certifikácia a vysporiadanie finančných vzťahov voči  SR a voči Komisii. 
Štátna pokladnica – orgán štátnej správy zriadený v zmysle zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov zabezpečujúci sústavu činností v rámci systému Štátnej pokladnice, najmä centralizáciu riadenia verejných financií, realizáciu rozpočtu subjektov verejnej správy, vedenie a správu účtov klientov a realizáciu platobného styku klientov. 
Účtovná závierka – výsledný stav finančných a nefinančných transakcií vychádzajúci z účtovníctva akreditovanej platobnej agentúry pre príslušné obdobie, ktorý sa spolu s manažérskym vyhlásením o vierohodnosti, doplňujúcimi informáciami k účtovnej závierke a certifikačnou správou zasiela Komisii. Vypracováva a schvaľuje sa v súlade s delegovaným nariadením Komisie č. .../..., ktorým sa dopĺňa nariadenie EP a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura. 
Účtovný doklad – doklad ustanovený v § 10 ods. 1 zákona č. 431/2002 Z. z. o účtovníctve v znení neskorších predpisov. Pre účely predkladania žiadostí o platbu sa vyžaduje splnenie náležitostí ustanovených v § 10 ods. 1 predmetného zákona. 
Verejné výdavky – v súlade s čl. 2 nariadenia (EÚ) č. 1303/2013 sú všetky verejné príspevky na financovanie operácií, ktoré pochádzajú z rozpočtu národných, regionálnych alebo miestnych orgánov verejnej správy, rozpočtu EÚ súvisiaceho s európskymi štrukturálnymi a investičnými fondami, rozpočtu verejnoprávnych subjektov alebo rozpočtu združení orgánov verejnej správy alebo verejnoprávnych subjektov.
Vlastné zdroje prijímateľa – finančné prostriedky, ktorými sa podieľa prijímateľ na financovaní projektu v stanovenej výške a určenom podiele. Za tieto zdroje sa považujú aj tie prostriedky, ktoré prijímateľ získal z iného zdroja (okrem zdroja štátneho rozpočtu) ako napríklad úver z banky alebo príspevok tretej osoby.
Vyhlásenie o výdavkoch – dokument, ktorý vypracováva platobná agentúra v súlade s čl. 36 nariadenia 1306/2013 a predkladá ho Komisii štyrikrát ročne v termínoch stanovených v článku 22 ods. 2 vykonávacieho nariadenie Komisie (EÚ) č..../.... Vyhlásenie o výdavkoch slúži platobnej agentúre ako priebežná žiadosť o platbu z Komisie. 
Zálohová platba prijímateľovi – v súlade s čl. 42, 45 a 63 nariadenia (EÚ) č. 1305/2013  jednorazové poskytnutie finančných prostriedkov z výdavkov štátneho rozpočtu za zdroje EPFRV a spolufinancovania zo štátneho rozpočtu prijímateľovi z verejnej správy alebo súkromného sektora v rámci vybraných opatrení PRV formou zálohovej platby pre projekty financované z EPFRV maximálne do výšky 50 % schváleného nenávratného finančného príspevku na základe žiadosti o platbu (zálohová platba) a začatí realizácie projektu prijímateľom v súlade so zmluvou o poskytnutí nenávratného finančného príspevku.
Zmluva o poskytnutí nenávratného finančného príspevku – podrobná zmluva o podpore projektu financovaného z EPFRV a štátneho rozpočtu uzatvorená medzi Pôdohospodárskou platobnou agentúrou a prijímateľom, určujúca podmienky poskytnutia podpory, ako aj práva a povinnosti zúčastnených strán. Ustanovenia zmluvy sú ustanovené v § 26 zákona č..../.... Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov. 
Žiadosť o platbu – doklad, ktorý pozostáva z formulára žiadosti a povinných príloh, na ktorého základe sú prijímateľovi uhrádzané prostriedky z výdavkov štátneho rozpočtu za zdroje EPFRV a spolufinancovania zo štátneho rozpočtu v pomere podľa čl. 59 nariadenia (EÚ) č. 1305/2013 a podľa PRV, alebo na ktorého základe sú tieto prostriedky zúčtovávané.
Žiadosť o poskytnutie podpory – akýkoľvek druh žiadosti predkladaný prijímateľom akreditovanej platobnej agentúre na získanie finančnej podpory z EPFRV.

1.	LEGISLATÍVNY RÁMEC FINANCOVANIA POĽNOHOSPODÁRSKYCH VÝDAVKOV Z EPFRV
Systém finančného riadenia Európskeho poľnohospodárskeho fondu pre rozvoj vidieka pre programové obdobie rokov 2014 – 2020 je vypracovaný v súlade s právnymi predpismi Európskej únie  a Slovenskej republiky a inými dokumentmi, najmä:
a)	Medzinárodné dohody
•	Zmluva o Európskej únii, 1993;
•	Zmluva o fungovaní EÚ, 25. 3. 1958 (ďalej „ZFEÚ“);
•	Európska dohoda o pridružení uzatvorená medzi európskymi spoločenstvami a ich členskými štátmi na jednej strane a Slovenskou republikou na strane druhej podpísaná dňa 4. 10. 1993. Dohoda nadobudla platnosť 1. februára 1995. Všeobecnú záväznosť nadobudla uverejnením v Zbierke zákonov SR 10. júna 1997 vo forme oznámenia MZV SR č. 158/1997 Z. z.;
•	Rámcová dohoda medzi Európskou komisiou a vládou Slovenskej republiky o úprave podmienok pre technický, legislatívny a administratívny rámec, na ktorého základe budú vykonávané opatrenia súvisiace s financovaním programov pomoci v SR, podpísaná dňa 10. mája 1994;
•	Zmluva o pristúpení k Európskej únii podpísaná dňa 16. apríla 2003;

b)	Základné právne predpisy EÚ
ba)	Všeobecné nariadenia
•	Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č.  814/2000, (ES) č. 1290/2005 a (ES) č. 485/2008;
•	Vykonávacie nariadenie Komisie (EÚ) č. .../..., ktorým sa ustanovujú podrobné podmienky vykonávania nariadenia EP a Rady (EÚ) č. 1306/2013 o financovaní, riadení a monitorovaní SPP a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008;
•	Vykonávacie nariadenie Komisie (EÚ) č. .../..., ktorým sa stanovujú podrobné pravidlá pre spoločný rámec pre monitorovanie a hodnotenie SPP;
•	Delegované nariadenie Komisie (EÚ) č. .../... z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura;
•	Vykonávacie nariadenie Komisie (EÚ) č. ..../...., ktorým sa ustanovuje forma a obsah účtovných údajov predkladaných Komisii na účely schválenia účtov EPZF a EPFRV, ako aj na účely monitorovania a prognóz);
•	Nariadenie Komisie (ES) č. 1848/2006 o nezrovnalostiach a vymáhaní súm neoprávnene vyplatených v súvislosti s financovaním Spoločnej poľnohospodárskej politiky, o organizácii informačného systému v tejto oblasti a o zrušení nariadenia (EHS) č. 595/91;
•	Nariadenie Rady (ES, Euratom) č. 2988/95 o ochrane finančných záujmov Európskych spoločenstiev;

bb)	Nariadenia upravujúce EPFRV
•	Nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005;
•	Nariadenie Európskeho parlamentu a Rady (EÚ) č. 1310/2013, ktorým sa stanovujú niektoré prechodné ustanovenia o podpore rozvoja vidieka z Európskeho poľnohospodárskeho fondu pre rozvoj vidieka (EPFRV) a ktorým sa mení nariadenie Európskeho parlamentu a Rady (EÚ) č. 1305/2013, pokiaľ ide o zdroje a ich rozdeľovanie na rok 2014, a ktorým sa mení nariadenie Rady (ES) č. 73/2009 a nariadenia Európskeho parlamentu a Rady (EÚ) č. 1307/2013, (EÚ) č. 1306/2013 a (EÚ) č. 1308/2013, pokiaľ ide o ich uplatňovanie v roku 2014;
•	Delegované nariadenie Komisie (EÚ) č. ...../2014, ktorým sa dopĺňa nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia;
•	Vykonávacie nariadenie Komisie (EÚ) č. ...../2014, ktorým sa mení a dopĺňa nariadenie Európskeho parlamentu a Rady (EÚ) č. 1305/2013 o podpore rozvoja vidieka z Európskeho poľnohospodárskeho fondu pre rozvoj vidieka (EPFRV) a ktorým sa zrušuje nariadenie Rady (ES) č 1698/2005;
•	Delegované nariadenie Komisie (EÚ) č. ...../2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie;

bc)	Nariadenia upravujúce všeobecný rozpočet EÚ
•	Nariadenie Európskeho parlamentu a Rady (EÚ) č. 966/2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (ďalej „nariadenie EP a Rady (ES) č. 966/2012“);
•	Delegované nariadenie Komisie (EÚ) č. 1268/2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie;
•	Nariadenie Rady (EÚ, Euratom) č. 1311/2013 z  2. decembra 2013, ktorým sa ustanovuje viacročný finančný rámec na roky 2014 – 2020;
•	Medziinštitucionálna dohoda z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení;

bd)	Ostatné relevantné právne predpisy ES
•	Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006;
•	Nariadenie Rady (ES) č. 2185/96 o kontrolách a inšpekciách na mieste vykonávaných Európskou komisiou s cieľom ochrany finančných záujmov Európskych spoločenstiev pred spreneverou a inými podvodmi;
c)	Základné právne predpisy SR
ca)	Podpora pôdohospodárstva a rozvoja vidieka
•	Zákon č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov;
•	Zákon č. .../.... Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov;
•	Nariadene vlády Slovenskej republiky č. 499/2008 Z. z. o podmienkach poskytovania podpory podľa programu rozvoja vidieka v znení neskorších predpisov (ďalej „Nariadenie vlády SR č. 499/2008 Z. z.);
•	Zákon č. 326/2005 Z. z. o lesoch v znení neskorších predpisov;
cb)	Rozpočtové pravidlá a štátna pokladnica
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov;
•	Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov;
•	Zákon č. 291/2002 Z. z. o Štátnej pokladnici o zmene a doplnení niektorých zákonov v znení neskorších predpisov;
cc)	Finančná kontrola a vnútorný audit
•	Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej „zákon č. 502/2001 Z. z.“);
•	Zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov;
•	Vyhláška Ministerstva financií Slovenskej republiky č. 21/2009 Z. z., ktorou sa vykonávajú niektoré ustanovenia zákona č. 502/2001 Z. z. o finančnej kontrole a vnútornom audite a o zmene a doplnení  niektorých zákonov v znení neskorších predpisov;
cd)	ostatné relevantné právne predpisy SR
•	Zákon č. 431/2002 Z. z. o účtovníctve v znení neskorších predpisov;
•	Zákon č. 231/1999 Z. z. o štátnej pomoci v znení neskorších predpisov;
•	Zákon č. 513/1991 Zb. Obchodný zákonník;
•	Zákon č. 233/1995 Z. z. o súdnych exekútoroch a exekučnej činnosti (Exekučný poriadok) o zmene a doplnení ďalších zákonov v znení neskorších predpisov;
•	Zákon č. 71/1967 Zb. o správnom konaní (správny poriadok) v znení neskorších predpisov;
•	Zákon č. 25/2006  Z. z. o verejnom obstarávaní a o zmene a doplnení niektorých zákonov v znení neskorších predpisov;
•	Zákon č. 122/2013 Z. z. o ochrane osobných údajov a o zmene a  doplnení niektorých zákonov v znení zákona č. 84/2014 Z. z.;
•	Zákon č. 275/2006 Z. z. o informačnom systéme verejnej správy a o zmene a doplnení niektorých zákonov v znení neskorších predpisov;
•	Zákon č. 416/2004 Z. z. o Úradnom vestníku Európskej únie v znení zákona č. 606/2004 Z. z..

2.	ORGANIZAČNÉ ZABEZPEČENIE FINANCOVANIA VÝDAVKOV POSKYTNUTÝCH Z  EPFRV
Do procesu organizačného zabezpečenia financovania výdavkov poskytnutých z Európskeho poľnohospodárskeho fondu pre rozvoj vidieka (ďalej „EPFRV“) sú zapojené nasledovné subjekty (Príloha 1):
•	príslušný orgán;
•	riadiaci orgán;
•	orgán finančného riadenia;
•	akreditovaná platobná agentúra;
•	certifikačný orgán;
•	monitorovací výbor;
•	koordinačný útvar pre boj proti podvodom.
2.1.	 Príslušný orgán
Úlohy Príslušného orgánu (ďalej „PO“) pre EPFRV v zmysle čl. 1 a 2 vykonávacieho nariadenia Komisie (EÚ) č..../...., ktorým sa ustanovujú podrobné pravidlá vykonávania nariadenia Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (ďalej „vykonávacie nariadenie Komisie (EÚ) č..../....) vo vzťahu k platobnej agentúre a k orgánom EÚ vykonáva a zabezpečuje Ministerstvo pôdohospodárstva a rozvoja vidieka Slovenskej republiky) (ďalej „MPRV SR“). 
Úlohy PO:
a)	prostredníctvom úradného aktu rozhoduje o akreditácii platobnej agentúry na základe preskúmania akreditačných kritérií. Samotné preskúmanie vykonáva orgán nezávislý od platobnej agentúry s nevyhnutnými audítorskými kapacitami a zahŕňa najmä vhodnosť postupov a systémov týkajúcich sa:
i.	povoľovania a vykonávania platieb,
ii.	zabezpečenia rozpočtu EÚ,
iii.	bezpečnosti informačných systémov,
iv.	vedenia účtovných záznamov,
v.	rozdelenia povinností a dostatočnosti vnútorných a vonkajších kontrol v súvislosti s transakciami financovanými EPFRV;
b)	v prípade, že nie je spokojný so stavom plnenia akreditačných kritérií zo strany platobnej agentúry, určuje pre ňu podmienky, ktoré je platobná agentúra povinná splniť pred udelením akreditácie (PO môže platobnej agentúre udeliť dočasnú akreditáciu najviac však na dobu 12 mesiacov, pričom musí zohľadniť závažnosť identifikovaných problémov);
c)	zasiela Komisii údaje o akreditovanej platobnej agentúre, a to: 
•	doklad o udelení akreditácie,
•	funkciu platobnej agentúry,
•	odobratie akreditácie platobnej agentúry;
d)	dohliada na platobnú agentúru, preskúmava akreditáciu platobnej agentúry, každé 3 roky písomne oznámi Komisii výsledky svojho dohľadu a určí, či platobná agentúra naďalej spĺňa akreditačné kritériá;
e)	v prípade, že akreditovaná platobná agentúra nedodržiava jedno alebo viaceré akreditačné kritériá určuje skúšobnú lehotu na akreditáciu platobnej agentúry a vypracuje plán na odstránenie nedostatkov v lehote, ktorá sa stanoví podľa závažnosti problému (max. 12 mesiacov od dátumu, keď sa začína skúšobná lehota na akreditáciu);
f)	informuje Komisiu o svojom rozhodnutí stanoviť skúšobnú lehotu pre akreditáciu platobnej agentúry a o pláne na odstránenie zistených nedostatkov,
g)	určuje certifikačný orgán podľa čl. 5 ods. 1 vykonávacieho nariadenia Komisie (EÚ) č..../..., a sleduje plnenie úloh certifikačného orgánu;
h)	ak dôjde k odobratiu akreditácie, neodkladne akredituje inú platobnú agentúru s cieľom zabezpečiť, aby sa platby prijímateľom neprerušili;
2.2.	Riadiaci orgán
Riadiaci orgán (ďalej „RO“) zodpovedá v zmysle nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (ďalej „nariadenie (EÚ) č. 1305/2013“) za účinné, efektívne a správne riadenie a vykonávanie programu rozvoja vidieka. RO môže určité úlohy delegovať na iný subjekt. Ak je časť jeho úloh delegovaná na iný subjekt, RO ďalej plne zodpovedá za účinnosť a správnosť riadenia a vykonávania týchto úloh.
V podmienkach Slovenskej republiky (ďalej „SR“) plní funkcie RO pre všetky opatrenia Programu rozvoja vidieka SR 2014 – 2020 (ďalej „PRV“) MPRV SR). Časť právomocí RO je delegovaná na Pôdohospodársku platobnú agentúru.
RO vo vzťahu k finančnému riadeniu EPFRV zabezpečuje:
a)	vypracovanie PRV, prípadne vykonanie revízií PRV a ich predloženie Komisii;
b)	zmeny a aktualizácie PRV (po komunikácii s Monitorovacím výborom, a to buď na základe vlastnej iniciatívy RO, príp. platobnej agentúry alebo na žiadosť samotného Monitorovacieho výboru) a informovanie Komisie o týchto úpravách; 
c)	predkladanie podkladov pre vypracovanie plánu financovania, jeho úprav a presunov finančných prostriedkov medzi opatreniami v rámci PRV orgánu finančného riadenia;
d)	v spolupráci s orgánom finančného riadenia predkladanie finančného plánu a jeho úprav Monitorovaciemu výboru pre PRV na schválenie;
e)	predkladanie návrhov presunov finančných prostriedkov v rámci PRV Komisii;
f)	rokovanie s Komisiou o PRV (okrem problematiky týkajúcej sa finančného riadenia PRV, ktorú zabezpečuje orgán finančného riadenia);
g)	komunikáciu s Komisiou k výške prípadného automatického zrušenia záväzku;
h)	podklady potrebné na dodatočné rozhodnutie Komisie o autorizácii pomoci alebo podpornej schémy;
i)	pre Komisiu informácie o realizácii súdneho konania alebo správneho opravného prostriedku, ktoré majú vplyv na automatické zrušenie záväzku;
j)	vytvorenie vhodného systému implementácie PRV;
k)	vypracovanie metodických dokumentov týkajúcich sa implementácie PRV určených najmä pre platobnú agentúru a prijímateľov podpory;
l)	prípravu hodnotiacich a výberových kritérií pre výber projektov PRV a ich predloženie na schválenie monitorovaciemu výboru;
m)	predloženie výberových kritérií pre výber projektov schválených monitorovacím výborom platobnej agentúre;
n)	aby platobná agentúra pred schválením platieb dostala všetky potrebné informácie najmä o vykonaných postupoch a akýchkoľvek kontrolách, ktoré súvisia s operáciami vybranými na financovanie;
o)	monitorovanie projektových a programových ukazovateľov výstupu a výsledku;
p)	vypracovanie a predloženie správy o zistenej nezrovnalosti platobnej agentúre a prijímateľovi najneskôr do 5 pracovných dní od jej zistenia; 
q)	systém na zaznamenávanie a uchovávanie štatistických informácií o vykonávaní pomoci v elektronickej forme vhodnej na účely monitorovania a hodnotenia a v súlade s právom EÚ;
r)	aby sa hodnotenia programov vykonávali v ustanovených lehotách a aby boli v súlade so spoločným rámcom pre monitorovanie a hodnotenie, a predkladá vykonané hodnotenia príslušným vnútroštátnym orgánom a Komisii;
s)	koordináciu príprav a zodpovednosť za vypracovanie výročnej správy o dosiahnutom pokroku pri implementácii PRV za predchádzajúci kalendárny rok  a po schválení monitorovacím výborom ju zasiela Komisii;
t)	dodržiavanie usmernení orgánu finančného riadenia k finančnému riadeniu;
u)	uzatvorenie dohody o plnomocenstve s platobnou agentúrou a jej predloženie vrátane všetkých dodatkov certifikačnému orgánu a orgánu finančného riadenia pre informáciu v termíne do 10 pracovných dní od jej podpisu;
v)	vedenie monitorovacieho výboru, ktorému zasiela dokumenty potrebné pre monitorovanie vykonávania programu z hľadiska jeho konkrétnych cieľov.
2.3.	Orgán finančného riadenia
Podľa § 3 zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov (ďalej „zákon č. 543/2007 Z. z.“) MPRV SR) vykonáva finančné riadenie podpôr poskytovaných z EPFRV.
Orgán finančného riadenia (ďalej „OFR“) je zodpovedný za prijímanie potrebných opatrení pri metodickom usmerňovaní subjektov zahrnutých v procese finančného riadenia EPFRV pre výdavky financované na základe spoločného riadenia.
OFR zodpovedá za: 
a)	vypracovanie Systému finančného riadenia EPFRV, jeho aktualizáciu a predkladanie zmien v systéme finančného riadenia ministrovi pôdohospodárstva a rozvoja vidieka SR na schválenie;
b)	poskytovanie výnimiek zo Systému finančného riadenia EPFRV na základe oprávnených a riadne odôvodnených žiadostí jednotlivých subjektov zapojených do finančného riadenia EPFRV. Výnimky zo systému finančného riadenia EPFRV schvaľuje minister pôdohospodárstva a rozvoja vidieka SR;
c)	evidovanie poskytnutých výnimiek zo Systému finančného riadenia EPFRV;
d)	metodické usmerňovanie subjektov zapojených do procesu implementácie podpôr poskytovaných z EPFRV;
e)	zabezpečenie komunikácie medzi Komisiou a SR v oblasti finančného riadenia podpôr financovaných z PRV;
f)	zabezpečenie komunikácie medzi MPRV SR a MF SR v oblasti tvorby a čerpania rozpočtu PRV;
g)	účasť svojho zástupcu na zasadnutiach poradných výborov Komisie – Výboru pre poľnohospodárske fondy a pracovnej skupiny Rady EÚ pre finančné poľnohospodárske otázky – AGRIFIN;
h)	zriadenie osobitného mimorozpočtového účtu pre prostriedky EPFRV v Štátnej pokladnici pre financovanie podpôr z EPFRV v rozsahu dohodnutom s Ministerstvom financií SR (ďalej „MF SR“) v súlade s ustanovením § 20 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej „zákon č. 523/2004 Z. z.);
i)	vypracovanie plánu financovania PRV a jeho vkladanie do informačného systému SFC2014;
j)	vypracovanie úprav finančného plánu medzi jednotlivými prioritami a opatreniami PRV na základe návrhov RO schválených monitorovacím výborom;
k)	koordináciu príprav pracovných a účtovných postupov súvisiacich s príjmom štvrťročných platieb z EPFRV;
l)	overovanie finančných hlásení (vyhlásenia o výdavkoch), ktoré zasiela platobná agentúra Komisii;
m)	príjem rozpočtových prostriedkov od Komisie na osobitný mimorozpočtový účet MPRV SR;
n)	prevod prostriedkov EPFRV z osobitného mimorozpočtového účtu MPRV SR na príjmový účet platobnej agentúry;
o)	vykonávanie dozoru nad finančnými tokmi týkajúcimi sa prostriedkov EPFRV;
p)	aktualizácia rozpočtových alokácií zo zdrojov EPFRV a štátneho rozpočtu na spolufinancovanie v štátnom rozpočte pre príslušný rok;
q)	pravidelné sledovanie čerpania výdavkov EPFRV a predikcia ich vývoja v príslušnom rozpočtovom období a ich zaslanie na MF SR elektronicky na e-mailovú adresu odhady@mfsr.sk mesačne k 8. kalendárnemu dňu mesiaca;
r)	tvorbu odhadov čerpania výdavkov na budúce obdobie ako súčasť podkladov pre prípravu návrhu rozpočtu kapitoly MPRV SR;
s)	koordináciu organizačných útvarov MPRV SR a platobnej agentúry pri finančnom riadení EPFRV;
t)	pozastavenie poskytovania príspevku z PRV, ak zistí nedostatky v postupe platobnej agentúry a/alebo prijímateľa v procese implementácie jednotlivých podpôr;
u)	účasť svojho zástupcu na zasadnutiach monitorovacieho výboru;
v)	zabezpečenie komunikácie a spolupráce MPRV SR s certifikačným orgánom pri výkone certifikačného auditu a zabezpečenie prijímania opatrení v oblasti finančného riadenia EPFRV na národnej úrovni v súvislosti s výsledkami certifikácie;
w)	archiváciu podporných dokumentov týkajúcich sa výdavkov a príjmov v rámci podpôr poskytovaných z EPFRV pre potreby Komisie. 
2.4.	Akreditovaná platobná agentúra 
Nevyhnutnou podmienkou na to, aby boli SR z EPFRV vyplatené výdavky na financovanie jednotlivých opatrení PRV je existencia akreditovanej platobnej agentúry (ďalej „PA“). Akreditáciu PA je oprávnený vydávať príslušný orgán na základe preskúmania akreditačných kritérií. Akreditačné kritéria sú stanovené v prílohe I delegovaného nariadenia Komisie (ES) č..../.... z 11.3.2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (ďalej „delegované nariadenie Komisie (ES) č..../....“) a týkajú sa:
•	vnútorného prostredia;
•	kontrolných činností;
•	informácií a komunikácie;
•	monitorovania.
Podľa delegovaného nariadenia Komisie (ES) č..../.... je PA povinná poskytovať dostatočné záruky, pokiaľ ide o platby, ktoré uskutočňuje, ako aj o oznamovanie a uchovávanie informácií, že:
•	oprávnenosť žiadostí, ako aj ich súlad s pravidlami EÚ sú kontrolované pred schválením platby;
•	realizované platby sú presne a vyčerpávajúco zaúčtované;
•	sú vykonané kontroly ustanovené právnymi predpismi EÚ;
•	požadované dokumenty sú predložené v lehotách a vo forme stanovenej podľa pravidiel EÚ;
•	dokumenty sú prístupné a uchované takým spôsobom, aby bola zaručená ich stála úplnosť, platnosť a čitateľnosť, vrátane elektronických dokumentov v zmysle pravidiel EÚ.
PA môže s výnimkou vyplácania platieb všetky vyššie uvedené činnosti delegovať na iný subjekt. Ak akreditovaná PA nesplní alebo nespĺňa jednu alebo viacero z vyššie uvedených podmienok, PO jej odoberie akreditáciu, pokiaľ PA nevykoná potrebné zmeny v lehote stanovenej v závislosti od závažnosti problému.
V podmienkach SR plní úlohy PA Pôdohospodárska platobná agentúra. Jej postavenie a pôsobnosť upravuje zákon č. 543/2007 Z. z.. 
Medzi hlavné úlohy PA patrí:
a)	zriadenie a spravovanie príjmových účtov, mimorozpočtových účtov a výdavkového účtu PA v Štátnej pokladnici;
b)	vypracovanie, schvaľovanie, zverejňovanie a uchovávanie výziev na predkladanie žiadostí o poskytnutie podpory z PRV;
c)	prijímanie, vyhodnocovanie a schvaľovanie žiadostí o poskytnutie podpory od žiadateľa v súlade s platnými kritériami pre PRV; 
d)	uzatváranie zmlúv o poskytnutí nenávratného finančného príspevku a vydávanie rozhodnutí o poskytnutí podpory vrátane stanovenia možných sankcií v prípade nesplnenia zmluvných podmienok;
e)	overenie spolufinancovania jednotlivých projektov zo zdrojov prijímateľa a z ostatných národných zdrojov;
f)	informovanie prijímateľov a iné subjekty zapojené do vykonávania operácií o ich povinnostiach, ktoré vyplývajú z poskytnutej podpory vrátane spôsobu vedenia účtovníctva a používania vhodného kódu pre všetky transakcie, ktoré súvisia s operáciami;
g)	informovanie prijímateľov a iné subjekty zapojené do vykonávania operácií o požiadavkách na poskytovanie údajov RO a zaznamenávanie výstupov a výsledkov; 
h)	prijímanie a spracovanie žiadostí o platbu;
i)	kontroly a vnútorné audity opatrení administrovaných prostredníctvom integrovaného administratívneho a kontrolného systému (IACS) podľa čl. 67 – 75 nariadenia (ES) č. 1306/2013;
j)	kontroly a vnútorné audity opatrení, ktoré nie sú administrované prostredníctvom IACS s výnimkou kontrol realizovaných v súlade s čl. 79 – 85 nariadenia (ES) č. 1306/2013, ktoré vykonáva MPRV SR;
k)	prevod prostriedkov EPFRV a štátneho rozpočtu na spolufinancovanie oprávneným prijímateľom;
l)	vedenie samostatného súboru účtovníctva pre rozpočtové prostriedky financované z EPFRV v súlade s čl. 8 vykonávacieho nariadenia Komisie (ES) č..../....;
m)	vypracovanie a predkladanie:
i.	vyhlásení o výdavkoch – PA ich zasiela Komisii štyrikrát ročne (pozri podkapitolu 3.7.);
ii.	predpokladu čerpania súm z EPFRV na aktuálny rok a aktualizovaný odhad čerpania na nasledujúci rok – PA ich zasiela Komisii dvakrát ročne;
PA vkladá údaje z bodov i. až ii. do bezpečnostného systému výmeny informácií SFC2014 po ich overení OFR; akékoľvek zmeny a úpravy vyhlásení a predpokladov čerpania uvedených v bodoch i. až ii. PA vkladá do bezpečnostného systému výmeny informácií SFC2014 rovnako až po ich overení OFR;
n)	predkladanie ročnej účtovnej závierky doloženej potrebnými zúčtovacími informáciami a osvedčením o úplnosti, presnosti a pravdivosti Komisii (a v kópii OFR) v termíne stanovenom Komisiou, ktorý nasleduje po konci príslušného finančného roka v súlade s nariadením (ES) č. 1306/2013;
o)	vypracovanie manažérskeho vyhlásenia o vierohodnosti týkajúceho sa úplnosti, presnosti  a vecnej správnosti účtovnej závierky a riadneho fungovania systémov vnútornej kontroly ako aj zákonnosti a správnosti príslušných operácií;
p)	sledovanie a evidovanie neoprávnene použitých finančných prostriedkov;
q)	ukladanie správnych sankcií voči prijímateľom v súlade s nariadením (ES) č. 1306/2013 a ďalšími legislatívnymi pravidlami EÚ platnými pre PRV;
r)	vedenie knihy dlžníkov;
s)	zasielanie žiadostí o vrátenie finančných prostriedkov prijímateľom;
t)	vymáhanie finančných prostriedkov od prijímateľov podľa svojich vlastných vymáhacích postupov;
u)	vrátenie neoprávnene použitých alebo nevyužitých prostriedkov Komisii vrátane úrokov z omeškania;
v)	vypracovanie a predloženie správy o zistenej nezrovnalosti prijímateľovi najneskôr do 20 pracovných dní od jej zistenia;
w)	vypracovanie a predkladanie podkladov k štvrťročným správam o nezrovnalostiach (výkaz vrátených neoprávnene použitých alebo zadržaných prostriedkov čakajúcich na vymoženie a výkaz neoprávnene použitých alebo zadržaných prostriedkov, u ktorých sa predpokladá, že sa nedajú vymôcť) Odboru centrálneho kontaktného útvaru pre OLAF na Úrade vlády SR;
x)	vedenie výkazníctva a uchovávanie dokladov v súlade s právnymi predpismi EÚ a SR;
y)	uchovávanie všetkých podkladov vzťahujúcich sa na výdavky, príjmy, overovanie podpory a zaznamenané nezrovnalosti v rámci opatrení financovaných z EPFRV pre potreby Komisie minimálne po dobu 3 rokov nasledujúcich po roku, v ktorom Komisia uhradí platobnej agentúre platbu zostatku pre PRV;
z)	zabezpečenie správnosti operácií financovaných z EPFRV, najmä realizáciou vnútorných kontrol v súlade s princípom riadneho finančného riadenia) a reagovaním na každú pripomienku alebo požiadavku na nápravné opatrenia;
aa)	zverejňovanie prijímateľov podpôr z EPFRV v súlade s čl. 111 – 113 nariadenia (ES) č. 1306/2013 na svojom webovom sídle;
bb)	vypracovanie vnútorných manuálov PA a ich dodržiavanie;
cc)	predkladanie žiadostí o udelenie výnimiek zo systému finančného riadenia EPFRV OFR, ktorých súčasťou je ich odôvodnenie.

Pôdohospodárska platobná agentúra je v zmysle zákona č. 543/2007 Z. z. rozpočtovou organizáciou zapojenou finančnými vzťahmi na rozpočet MPRV SR. Administratívnu činnosť zabezpečuje ako akreditovaný orgán štátnej správy. Jej sídlom je Bratislava. 
Vo veciach, v ktorých rozhodla v prvom stupni Pôdohospodárska platobná agentúra, je podľa zákona č. 543/2007 Z. z. a Správneho poriadku prvostupňovým odvolacím orgánom PA a druhostupňovým odvolacím orgánom MPRV SR. 
2.5.	Certifikačný orgán 
V súlade s čl. 5 vykonávacieho nariadenia Komisie (EÚ) č..../...., príslušný orgán určí audítorský orgán, ktorý bude vykonávať úlohy certifikačného orgánu (ďalej „CO“). Z hľadiska fungovania je CO nezávislý od PA a má potrebné technické a odborné znalosti.
CO:
1)	uskutočňuje kontrolu príslušnej PA podľa medzinárodne prijatých noriem auditu;
2)	pre každý finančný rok pripravuje stratégiu auditu, v ktorej určí rozsah, načasovanie a zásady certifikačného auditu, audítorské metódy a metodológiu výberu vzoriek,
3)	vypracováva stanovisko k úplnosti, presnosti a vecnej správnosti ročnej účtovnej závierky PA v súlade s nariadením (EÚ) č. 1306/2013, vykonávacím nariadením Komisie (EÚ) č..../...., ako aj usmerneniami Komisie týkajúcimi sa certifikačného auditu;
4)	vypracováva  stanovisko k riadnemu fungovaniu systému vnútornej kontroly PA a k zákonnosti a správnosti výdavkov financovaných z EPFRV;
5)	preskúmava manažérske vyhlásenie o vierohodnosti;
6)	vypracováva správu o svojich zisteniach, ktorá zahŕňa aj preskúmanie delegovaných činností; 
7)	na základe usmernení vypracovaných DG AGRI vykonáva svoje kontroly počas celého finančného roka, ako aj po jeho ukončení;
8)	zasiela stanoviská a správy o svojich zisteniach Komisii, PA a OFR.
V správe podľa bodu 6) CO uvádza, či:
•	je PA v súlade s akreditačnými kritériami;
•	postupy PA s osobitným zreteľom na akreditačné kritériá poskytujú dostatočnú záruku, že výdavky z  EPFRV boli realizované v súlade s pravidlami EÚ;
•	sú ročné účtovné závierky (podkapitola 6.3.) v súlade s účtovnými knihami a záznamami PA;
•	sú finančné záujmy EÚ, týkajúce sa vyplatených záloh a súm, ktoré sa majú inkasovať, náležite chránené.
K správe sa prikladajú:
1)	informácie o:
•	kvalifikácii a počte pracovníkov uskutočňujúcich audit;
•	vykonanej práci;
•	počte preskúmaných transakcií;
•	dosiahnutej úrovni vecnosti a spoľahlivosti;
•	akýchkoľvek nedostatkoch a odporúčaniach na zlepšenie;
•	operáciách CO a iných orgánov auditu, interných aj externých voči PA, na základe ktorých CO získal úplnú alebo čiastočnú záruku, pokiaľ ide o vykazované záležitosti.
2) stanovisko k manažérskemu vyhláseniu o vierohodnosti (Príloha 2). Výsledky certifikátov a správ CO slúžia PO pre pravidelné preskúmavanie akreditácie PA, ako aj OFR pre potreby prijímania opatrení v oblasti finančného riadenia EPFRV na národnej úrovni.
2.6.	Monitorovací výbor
Hodnotenie kvality realizácie opatrení PRV prostredníctvom finančných údajov, spoločných a špecifických ukazovateľov, hodnotenie pokroku pri plnení kvantifikovaných cieľových hodnôt ako aj čiastkové ciele stanovené vo výkonnostnom rámci budú v podmienkach SR monitorovať riadiaci orgán a monitorovací výbor (ďalej „MV“), zriadený najneskôr tri mesiace od rozhodnutia o schválení PRV.
Na účely vykonávania svojich povinností v súlade s nariadením (EÚ) č. 1305/2013 si vypracuje MV rokovací poriadok.
MV sa ubezpečuje o účinnosti vykonávania PRV. Na tieto účely, popri funkciách uvedených v článku 49 nariadenia Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej „nariadenie (EÚ) č. 1303/2013“), MV:
a.	je do štyroch mesiacov od rozhodnutia o schválení PRV konzultovaný a vydá stanovisko k výberovým kritériám pre financované operácie, ktoré sa upravia podľa potrieb programovania;
b.	skúma činnosti a výstupy súvisiace s pokrokom vo vykonávaní plánu hodnotenia PRV;
c.	skúma predovšetkým činnosti uvedené v PRV, ktoré súvisia s napĺňaním podmienok ex-ante, ktoré patria do zodpovedností RO, a je informovaný o činnostiach súvisiacich s napĺňaním iných podmienok ex-ante;
d.	zúčastňuje sa na národnej vidieckej sieti na účely výmeny informácií o vykonávaní PRV; 
e.	 posudzuje a schvaľuje výročné správy o vykonávaní a pred ich odoslaním Komisii.

2.7.	Koordinačný orgán pre boj proti podvodom
Funkciu koordinačného útvaru pre boj proti podvodom v SR, tzv. AFCOS-u (Antifraud Coordination Service) vykonáva orgán zabezpečujúci ochranu finančných záujmov, ktorým je organizačný útvar sekcie kontroly a boja proti korupcii Úradu vlády SR.
Tento orgán je zodpovedný najmä za:
a)	koordináciu a usmerňovanie činnosti subjektov verejnej správy v oblasti ochrany  finančných záujmov EÚ;
b)	zber a pravidelné oznamovanie nezrovnalostí Európskej komisii prostredníctvom informačného systému riadenia nezrovnalostí (IMS) v zmysle príslušných nariadení EÚ;
c)	poskytovanie písomnej informácie PA, CO a ostatným relevantným inštitúciám vrátane orgánu auditu o nezrovnalostiach, ktoré boli predmetom pravidelného štvrťročného hlásenia OLAF-u.

3.	ZABEZPEČENIE FINANCOVANIA PLATIEB Z EPFRV
Finančná účasť EPFRV na výdavkoch programov rozvoja vidieka je stanovená pre každý program v medziach stropov ustanovených v   nariadení (EÚ) č. 1305/2013. 
3.1.	 Rozpočtové záväzky Európskej únie
Záväzky týkajúce sa podpory z EPFRV prijíma Komisia každoročne v období od 1. januára 2014 do 31. decembra 2020. Prvý záväzok príjme Komisia súčasne s prijatím rozhodnutia o schválení PRV. Následné záväzky prijíma Komisia na základe rozhodnutia každoročne do 1. mája. Rozpočtové záväzky týkajúce sa výkonnostnej rezervy v PRV sa realizujú oddelene od zvyšných prostriedkov, ktoré boli pridelené na PRV. Výkonnostná rezerva sa pridelí PRV za podmienky, že priority PRV dosiahli svoje čiastkové ciele, a to na základe rozhodnutia vo forme vykonávacieho aktu prijatého Komisiou do 2 mesiacov od prijatia výročnej správy o dosiahnutom pokroku pri realizácii PRV v roku 2019. Ak priority PRV nedosiahnu čiastkové ciele stanovené vo výkonnostnom rámci, Komisia v prípade potreby zruší viazanosť zodpovedajúcich rozpočtových prostriedkov pridelených na PRV ako súčasť výkonnostnej rezervy, a znovu ich pridelí na PRV resp. programy financované z európskych investičných a štrukturálnych fondov podľa rozhodnutia SR.
Komisia automaticky zruší akúkoľvek časť rozpočtového záväzku pre PRV, ktorá:
1.	nebola použitá na predbežné financovanie alebo na priebežné platby (kapitola 3.7);
2.	na ktorú nebolo Komisii predložené žiadne vyhlásenie o výdavkoch (kapitola 3.7) vo vzťahu k výdavkom realizovaným najneskôr 31. decembra tretieho roku nasledujúceho po roku rozpočtového záväzku (tzv. pravidlo „N+3“).
Časť rozpočtových záväzkov, otvorených ešte k 31. decembru 2023, na ktorú nebolo predložené vyhlásenie o výdavkoch do 30. júna 2023, sa zruší automaticky. 

V prípade začatého súdneho konania alebo podaného opravného prostriedku s odkladným účinkom v správnom konaní sú vyššie stanovené lehoty, na konci ktorých nastane automatické zrušenie záväzku, prerušené, pokiaľ ide o čiastku zodpovedajúcu daným operáciám počas trvania súdneho konania alebo podaného opravného prostriedku v správnom konaní pod podmienkou, že Komisia dostane od RO podložené oznámenie najneskôr do 31. decembra roku N+3. 
Pri výpočte automatického zrušenia záväzku Komisia neprihliada na:
a)	časť rozpočtových záväzkov, ktorá bola predmetom vyhlásenia o výdavkoch, ale ktorej úhradu Komisia znížila alebo pozastavila k 31. decembru N+3;
b)	časť rozpočtových záväzkov, ktorá nemohla byť predmetom platby PA z dôvodu vyššej moci, ktorá má vážny vplyv na vykonávanie PRV. Riadiaci orgán musí preukázať priame následky vyššej moci na vykonávanie celého alebo časti programu.
Komisia informuje RO:
1.	včas, ak existuje riziko automatického zrušenia záväzku;
2.	o výške automatického zrušenia záväzku vyplývajúceho z informácií, ktoré má k dispozícii.
RO má následne lehotu 2 mesiacov od prijatia týchto informácií, aby odsúhlasil danú čiastku alebo vyjadril svoje pripomienky. Komisia vykoná automatické zrušenie záväzku najneskôr 9 mesiacov po lehotách stanovených podľa čl. 38 nariadenia Rady (EÚ) č. 1306/2013 odsekov 1 až 3. 
V prípade automatického zrušenia záväzku sa účasť EPFRV na PRV na daný rok zníži o čiastku automaticky zrušeného záväzku. OFR po dohode s RO vypracuje revidovaný plán financovania (kapitola 3.3) s cieľom prerozdeliť zníženie podpory medzi opatrenia PRV. Ak sa tento plán nevypracuje, Komisia úmerne zníži čiastky pridelené každému opatreniu. 
3.2.	Prevzatie záväzkov z programového obdobia 2007-2013
Plynulý prechod poskytovania podpory a financovania vzniknutých záväzkov pri uplatňovaní nástrojov Spoločnej poľnohospodárskej politiky v rámci rozvoja vidieka medzi programovým obdobím 2007 – 2013 a programovým obdobím 2014 – 2020 je legislatívne zabezpečený nariadením EP a Rady (EÚ) č. 1310/2013, ktorým sa ustanovujú pravidlá prechodu na podporu rozvoja vidieka stanovené v nariadení (EÚ) č. 1305/2013. Stanovené pravidlá sa vzťahujú na Program rozvoja vidieka SR 2007 – 2013.
Financovanie prijatých záväzkov voči prijímateľom je možné pokryť z PRV v súlade so stanovenými pravidlami pre prevzatie záväzkov a vykonávanie platieb, ktoré sa vzťahujú na jednotlivé opatrenia ustanovené v predchádzajúcom implementačnom období. RO je povinný uviesť v PRV, ktoré záväzky budú financované z fondu EPFRV.
Vzhľadom na viacročný charakter opatrení Programu rozvoja vidieka SR 2007 – 2013 preberie nový PRV záväzky voči prijímateľom, v rámci ktorých platby presahujú termín oprávnenosti výdavkov (31.12.2015). Ide o záväzky nasledovných opatrení: Modernizácia fariem, Pridávanie hodnoty do poľnohospodárskych produktov a produktov lesného hospodárstva, Podpora investícií do infraštruktúry tykajúcej sa rozvoja, modernizácie alebo adaptácie poľnohospodárstva a lesníctva, Prvé zalesnenie poľnohospodárskej pôdy a Obnova potenciálu lesného hospodárstva a zavádzanie preventívnych opatrení.  
Finančné zdroje na financovanie záväzkov jednotlivých opatrení Programu rozvoja vidieka SR 2007 - 2013 sú integrované v opatreniach PRV nasledovne: 
•	Opatrenie 121 „Modernizácia fariem“ - pokračujúce záväzky budú financované z podopatrenia 4.1 Podpora investícií do poľnohospodárskych podnikov zaradeného do priority 2;
•	Opatrenie 123 „Pridávanie hodnoty do poľnohospodárskych produktov a produktov lesného hospodárstva“ – pokračujúce záväzky budú financované z podopatrenia 4.2  Podpora investícií do spracovania/uvádzania na trh a/alebo vývoja poľnohospodárskych produktov v rámci priority 2;
•	Opatrenie 125 „Podpora investícií do infraštruktúry tykajúcej sa rozvoja, modernizácie alebo adaptácie poľnohospodárstva a lesníctva“ – pokračujúce záväzky budú financované z podopatrenia 4.3 Podpora investícií do infraštruktúry týkajúcej sa rozvoja, modernizácie alebo adaptácie poľnohospodárstva a lesníctva v rámci priority 2;
•	Opatrenie 221 „Prvé zalesnenie poľnohospodárskej pôdy“ – pokračujúce záväzky bez pokračovania implementácie opatrenia v novom programovom období;
•	Opatrenie 226 „Obnova potenciálu lesného hospodarstva a zavádzanie preventívnych opatrení“ – pokračujúce záväzky budú financované z podopatrenia 8.3 Podpora prevencie poškodzovania lesov lesnými požiarmi, prírodnými pohromami a katastrofickými udalosťami  v rámci priority 2. 
3.3.	Plán financovania programu rozvoja vidieka
Plán financovania PRV a jeho akúkoľvek úpravu vypracováva OFR na základe podkladov RO. Do bezpečnostného systému výmeny informácií a dokumentov medzi Komisiou a členskými štátmi (System for Fund Management in the European Community - SFC2014) zriadeného v rámci vykonávania nariadenia (EÚ) č. 1305/2013 ho po jeho odsúhlasení monitorovacím výborom vkladá OFR.
Plán financovania PRV obsahuje:
•	tabuľku s rozpisom celkového príspevku EPFRV plánovaného na každý rok, so samostatným vyčlenením finančných prostriedkov pre jednotlivé regióny PRV;
•	tabuľku, v ktorej sa pre každé opatrenie PRV uvádza celkový plánovaný príspevok EÚ a miera financovania z EPFRV, so samostatným vyčlenením finančných prostriedkov pre jednotlivé regióny PRV.
Plán financovania nadobúda účinnosť potom, ako Komisia schváli PRV. Neskoršie úpravy plánu financovania, ktoré si nevyžadujú prijatie nového rozhodnutia Komisie, nadobúdajú účinnosť po schválení príslušných úprav cez vyššie spomenutý bezpečnostný systém výmeny informácií a dokumentov (SFC2014). Úpravy plánu financovania, ktoré si vyžadujú prijatie nového rozhodnutia Komisie, nadobúdajú účinnosť po prijatí nového rozhodnutia. 
3.4.	Presuny finančných prostriedkov
Presuny finančných prostriedkov v rámci PRV podliehajú pravidlám pre zmeny v programoch rozvoja vidieka, ktoré sú stanovené v čl. 11 až 12 v nariadení (EÚ) č. 1305/2013. Žiadosti na presun finančných prostriedkov v rámci PRV zasiela Komisii RO.
O zmenách Komisia rozhodne vykonávacími aktmi, ak sa týkajú úprav, ktoré môže RO predložiť:
•	najviac tri krát za celé programové obdobie, ak sa jedná o zmeny v stratégii PRV prostredníctvom viac ako 50 % zmeny kvantifikovaného cieľa súvisiaceho s cieľovou oblasťou;
•	raz ročne, ak sa:
o	úpravami menia miery príspevku z EPFRV pre jedno alebo viac opatrení, ktoré boli schválené v PRV;
o	úpravou sa mení celkový príspevok EÚ  alebo jeho ročný rozpis na úrovni PRV.
Komisia schváli vykonávacími aktmi žiadosti o zmenu PRV, ak sú tieto žiadosti predkladané raz ročne s výnimkou roku 2023 a týkajú sa:
•	zavedenia alebo zrušenia opatrení alebo druhov operácií;
•	akejkoľvek zmeny v opise opatrení vrátane zmien podmienok oprávnenosti;
•	finančných presunov medzi opatreniami vykonávanými s rôznymi mierami príspevku z EPFRV.
Ak sa presun finančných prostriedkov týka menej ako 20 % finančných prostriedkov pridelených na opatrenie a menej ako 5 % celkového príspevku z EPFRV na PRV, schválenie sa považuje za udelené, ak Komisia neprijme rozhodnutie o žiadosti po lehote 42 pracovných dní od prijatia žiadosti. Uvedená lehota nezahŕňa obdobie, ktoré sa začína dňom nasledujúcim po dátume, kedy Komisia zaslala RO pripomienky, a končí dňom, kedy RO na tieto pripomienky nezareaguje.
Vyššiu uvedené pravidlá pre realizáciu zmien v PRV sa nevzťahujú na mimoriadne opatrenia súvisiace so živelnými pohromami, prípady nevyhnutných zmien v legislatívnom rámci EÚ, na preskúmanie výkonnosti PRV alebo prípady vzniknuté v dôsledku zmien ročného rozčlenenia čiastok EPFRV pre SR.
3.5.	Príspevok EÚ na úhradu oprávnených verejných výdavkov
Príspevok EÚ na úhradu oprávnených verejných výdavkov vyhlásených SR v rámci jednotlivých osí pre každé referenčné obdobie vypočíta Komisia na základe plánu financovania platného v prvý deň tohto obdobia.
Sumy príspevkov EPFRV, ktoré PA vymôže od prijímateľov v rámci PRV (kapitola 8.2) počas každého referenčného obdobia, odpočíta zo sumy na úhradu z fondu EPFRV vo vyhlásení o výdavkoch za predmetné obdobie.
Kladný alebo záporný rozdiel, ktorý môže vyplynúť zo zúčtovania uvedeného v kapitole 6 a ktorý sa môže opätovne použiť na PRV, Komisia pripočíta alebo odpočíta zo sumy príspevku EPFRV pri príležitosti prvého vyhlásenia o výdavkoch vypracovaného po rozhodnutí o schválení účtovnej závierky.
V prípade, že kumulovaný súčet príspevku EPFRV na príslušné opatrenie prekročí celkovú sumu naplánovanú pre dané opatrenie PRV, suma, ktorú má Komisia uhradiť SR bude ohraničená sumou naplánovanou pre dané opatrenie.
Verejné výdavky, ktoré budú z tohto dôvodu vylúčené z financovania, sa zohľadnia pri budúcom vyhlásení o výdavkoch s výhradou, že OFR na základe podkladov RO upraví plán financovania a vloží upravený plán financovania do systému SFC2014 a Komisia bude s týmto plánom súhlasiť.
3.6.	Odhad očakávaných výdavkov 
V súlade s čl. 21 vykonávacieho nariadenia Komisie (EÚ) č..../.... zasiela SR Komisii dvakrát do roka, spolu s vyhláseniami o výdavkoch, ktoré treba odovzdať najneskôr do 31. januára a do 31. júla, svoje odhady súm, ktoré treba financovať fondom EPFRV v priebehu roka, ako aj aktualizovaný odhad svojich finančných požiadaviek na nasledujúci rok.
Odhad očakávaných výdavkov vypracuje PA, ktorá ho po overení OFR vloží do systému SFC2014.
Odhad očakávaných výdavkov musí vychádzať predovšetkým z nasledovných skutočností:
•	plánu financovania PRV;
•	objemu prostriedkov schválených v štátnom rozpočte pre rok „n“;
•	finančných plánov už schválených operácií po zohľadnení časového rozdielu medzi predložením žiadosti o platbu a reálnou úhradou platby na účet prijímateľa;
•	predpokladaného objemu finančných prostriedkov na operácie s automatickým nárokom na podporu;
•	predpokladaného objemu finančných prostriedkov na operácie, ktoré majú byť schválené a realizované v nasledujúcom období;
•	objemu prostriedkov alokovaných na konkrétne výzvy;
•	reálnej implementácie už realizovaných operácií;
•	skúseností z predchádzajúcej realizácie operácií.

3.7.	Druhy platieb
Platbu účasti EPFRV realizuje Komisia v súlade s rozpočtovými záväzkami. Prostriedky určené na financovanie PRV, ktoré sú vykonávané v súlade s právnymi predpismi EÚ týkajúcimi sa podpory rozvoja vidieka prostredníctvom EPFRV, poskytuje Komisia členskému štátu vo forme:
•	predbežného financovania;
•	priebežných platieb a
•	platby zostatku.
Platby sa priraďujú k najstaršiemu otvorenému záväzku. Kumulovaný súčet predbežného financovania a priebežných platieb predstavuje maximálne 95 % účasti EPFRV na PRV.
Predbežné financovanie
Komisia po prijatí PRV prevedie na osobitný mimorozpočtový účet OFR v Štátnej pokladnici počiatočnú sumu predbežného financovania na celé programové obdobie. Táto počiatočná suma predbežného financovania sa vyplatí v splátkach takto:
d)	v roku 2014: 1% sumy podpory z EPFRV na celé programové obdobie;
e)	v roku 2015: 1% sumy podpory z EPFRV na celé programové obdobie;
f)	v roku 2016: 1% sumy podpory z EPFRV na celé programové obdobie.
Pokiaľ PA nezašle Komisii žiadne vyhlásenie o výdavkoch týkajúcich sa PRV v lehote 24 mesiacov od prevedenia počiatočnej sumy predbežného financovania, SR je povinná vrátiť celkovú sumu zálohovej platby Komisii.
Úroky vytvorené z predbežného financovania sa pripíšu PRV a odpočítajú z výšky verejných výdavkov uvedených v konečnom vyhlásení o výdavkoch. OFR oznámi PA výšku úrokov vzniknutých z predbežného financovania.
Čiastka vyplatená v rámci predbežného financovania sa zúčtuje v rámci procesu schvaľovania účtovnej závierky pred uzavretím PRV. 
Priebežné platby
Priebežné platby sa vypočítajú použitím miery spolufinancovania EPFRV každého opatrenia na vynaložené verejné výdavky súvisiace s týmto opatrením. 
PA vypracuje štyrikrát v roku priebežné vyhlásenie o výdavkoch, ktoré sa týka PRV, a zašle ho Komisii k presne stanoveným termínom nasledovne:
•	najneskôr do 30. apríla pri výdavkoch za obdobie od 1. januára do 31. marca;
•	najneskôr do 31. júla pri výdavkoch za obdobie od 1. apríla do 30. júna;
•	najneskôr do 10. novembra pri výdavkoch za obdobie od 1. júla do 15. októbra;
•	najneskôr do 31. januára pri výdavkoch za obdobie od 16. októbra do 31. decembra.
Najneskôr 5 pracovných dní pred zaslaním vyhlásení o výdavkoch Komisii ich PA predloží na overenie OFR.
Vyhlásenie o výdavkoch zašle PA Komisii až po schválení PRV, a to elektronicky za podmienok stanovených v čl. 24 vykonávacieho nariadenia Komisie (EÚ) č..../..... Tieto vyhlásenia sa pri každom opatrení týkajú sumy oprávneného verejného výdavku, na ktorý PA skutočne previedla príslušný príspevok EPFRV počas referenčného obdobia.
Výdavky vyhlásené za určité obdobie môžu zahrňovať opravy údajov vyhlásených za predchádzajúce deklaračné obdobia toho istého účtovného obdobia. Zhromaždené údaje o výdavkoch a pridelených príjmoch započítateľných do rozpočtového obdobia, ktoré treba zaslať Komisii najneskôr do 10. novembra, môže PA opravovať výlučne v rámci účtovnej závierky. Priebežné vyhlásenia o výdavkoch, ktoré sa týkajú výdavkov realizovaných od 16. októbra, sa zahrnú do rozpočtu nasledujúceho roku.
Komisia realizuje priebežnú platbu v lehote do 45 dní od zaregistrovania vyhlásenia o výdavkoch) a ak sú splnené vyššie uvedené požiadavky. Komisia prevedie priebežnú platbu na osobitný mimorozpočtový účet OFR v Štátnej pokladnici.
Každú priebežnú platbu realizuje Komisia, ak sa dodržia nasledovné požiadavky:
•	zaslanie vyhlásenia o výdavkoch, podpísaného akreditovanou PA Komisii;
•	dodržanie celkovej výšky účasti EPFRV na každé opatrenie počas celého obdobia pokrytého PRV;
•	zaslanie poslednej výročnej správy o dosiahnutom pokroku pri realizácii PRV riadiacim orgánom na Komisiu.
Ak niektorá z týchto požiadaviek nie je splnená a v dôsledku toho vyhlásenie o výdavkoch nemožno prijať, Komisia čo najskôr informuje akreditovanú PA.
Platba zostatku
Komisia vyplatí zostatok s výhradou dostupnosti rozpočtových prostriedkov na základe sadzby spolufinancovania EPFRV pre jednotlivé opatrenia:
1.	po prijatí poslednej výročnej správy o dosiahnutom pokroku pri realizácii PRV;
2.	na základe platného plánu financovania;
3.	na základe ročnej účtovnej závierky posledného účtovného obdobia implementácie PRV;
4.	na základe príslušného rozhodnutia o schválení ročnej účtovnej závierky.
Vyplatenie zostatku sa realizuje najneskôr 6 mesiacov po prijatí vyššie uvedených informácií a dokumentov. Komisia prevedie platbu zostatku na osobitný mimorozpočtový účet OFR v Štátnej pokladnici. Ak posledná výročná správa a dokumenty potrebné na zúčtovanie posledného roka implementácie programu rozvoja vidieka nebudú predložené v termíne do 30. júna 2023, vyhradený zostatok sa automaticky zruší.
3.8.	Postup realizácie platieb na jednotlivých úrovniach finančného riadenia
1.	Komisia po schválení PRV prevádza na osobitný mimorozpočtový účet OFR počiatočnú sumu predbežného financovania z EPFRV.
2.	OFR prevádza počiatočnú sumu predbežného financovania na príjmový účet PA najneskôr v čase potreby finančných prostriedkov na príjmovom účte PA. Orgán finančného riadenia súbežne o sume predbežného financovania informuje PA.
3.	PA vypláca prijímateľom finančné prostriedky v príslušnom pomere spoluúčasti EÚ a SR zo svojho výdavkového účtu v súlade so schváleným rozpočtom na príslušný rozpočtový rok, pričom v stanovených termínoch (do 30.IV., 31.VII., 10.XI, 31.I.) predkladá Komisii prostredníctvom bezpečnostného systému výmeny informácií SFC2014 priebežné vyhlásenie o výdavkoch za príslušný štvrťrok. Okrem toho RO predkladá Komisii výročnú správu o dosiahnutom pokroku pri realizácii PRV ročne počnúc rokom 2016 v termíne do 30. júna.
4.	Na základe predloženia priebežných vyhlásení o výdavkoch za príslušný štvrťrok, výročnej správy a dodržania pomeru finančnej spoluúčasti EÚ a SR na jednotlivých opatreniach zo strany SR Komisia najneskôr v lehote do 45 dní odo dňa predloženia priebežného vyhlásenia o výdavkoch realizuje priebežnú platbu z EPFRV. Priebežná platba je prevedená na osobitný mimorozpočtový účet OFR.
5.	OFR prevádza priebežnú platbu na príjmový účet PA najneskôr v čase potreby finančných prostriedkov na príjmovom účte PA. Orgán finančného riadenia súbežne o priebežnej platbe informuje PA.
6.	PA vypláca prijímateľom finančné prostriedky z výdavkového účtu za rovnakých podmienok ako v bode 3 až do ukončenia lehoty pre oprávnenosť výdavkov na financovanie z EPFRV. 
7.	EK pozastaví finančné prevody prostriedkov EPFRV na osobitný mimorozpočtový účet OFR v momente, keď suma finančných prevodov predbežného financovania a priebežných platieb z EPFRV dosiahne 95 % účasti EPFRV na PRV. Platobná agentúra naďalej predkladá Komisii priebežné vyhlásenia o výdavkoch tak, aby pokryla všetky oprávnené výdavky financované z PRV podľa bodu 6.
8.	5 %-ný zostatok financovaný zo zdrojov EPFRV je predfinancovaný štátnym rozpočtom prostredníctvom rozpočtovej kapitoly MPRV SR.
9.	Komisia vyplatí 5 %-ný zostatok zo zdrojov EPFRV najneskôr 6 mesiacov po obdŕžaní poslednej výročnej správy o dosiahnutom pokroku pri realizácii PRV (termín pre jej zaslanie je 30.6.2024), ročnej účtovnej závierky vzťahujúcej sa na PRV a rozhodnutia o schválení ročnej účtovnej závierky. 
10.	Zostatok vyplatený Komisiou podľa bodu 9 je pripísaný na osobitný mimorozpočtový účet OFR.
11.	OFR prevádza zostatok na príjmový účet PA najneskôr v čase potreby finančných prostriedkov na príjmovom účte platobnej agentúry. OFR súbežne o platbe zostatku informuje PA.

Celý postup je graficky znázornený v Prílohe 3 .
3.9.	Prijímatelia finančnej podpory z EPFRV 
Prijímateľov finančnej podpory možno rozdeliť na:
A. Prijímateľov zo súkromného sektora
Medzi prijímateľov zo súkromného sektora patria subjekty, ktoré nespadajú pod definíciu § 3 zákona č. 523/2004 Z. z.:
1.  fyzické osoby a
2.  právnické osoby.
B. Prijímateľov z verejnej správy
1.	subjekty ústrednej správy:
-	štátne rozpočtové organizácie,
-	štátne príspevkové organizácie, 
-	iné subjekty, ktoré sú zapísané v registri organizácií vedených Štatistickým úradom SR podľa § 19 až 21 zákona č. 540/2001 Z. z. o štátnej štatistike v znení zákona č. 215/2004 Z. z.;
2.	subjekty územnej samosprávy:
-	obce.
Prostriedky z príslušného výdavkového účtu PA sú prevedené na účet prijímateľa v súlade s § 8 zákona č. 291/2002 Z. z. 
Pre prijímateľov - štátne rozpočtové organizácie PA zabezpečuje prevod prostriedkov na realizáciu projektu (aktivity) rozpočtovým opatrením prostredníctvom úpravy limitov výdavkov za prostriedky EPFRV a štátneho rozpočtu na spolufinancovanie: viazaním výdavkov v rozpočte PA a navýšením limitov výdavkov prijímateľa. 
Pre prijímateľov – ostatné subjekty verejnej  správy (štátna príspevková organizácia, obec, iná organizácia verejnej správy) a subjekty súkromného sektora (nezisková organizácia, podnikateľ a podobne) PA zabezpečuje prevod prostriedkov na realizáciu projektu (aktivity) z výdavkového účtu formou transferu. 
3.10.	Systém účtov pri finančnom riadení EPFRV
Pri finančnom riadení EPFRV sa používa nasledovný systém účtov:
1. Mimorozpočtový účet OFR 
•	osobitný mimorozpočtový účet pre prostriedky EPFRV je vedený v Štátnej pokladnici a operácie na ňom sa vykonávajú na základe § 10 zákona č. 291/2002 Z. z.;
•	oprávnenie disponovať s finančnými prostriedkami uvedeného účtu majú poverení zástupcovia OFR;
•	tento účet slúži najmä na prijatie finančných prostriedkov z EPFRV (predbežné financovanie, priebežné platby a platba zostatku) a na ich prevod na príslušný príjmový účet PA;
•	účet je úročený a je vedený v eurách;
•	úrok vzniknutý na účte sa použije na financovanie opatrení PRV;
•	bankové poplatky a dane z úrokov sú hradené z rozpočtu kapitoly MPRV SR;
•	zostatok prostriedkov prechádza po skončení kalendárneho roka automaticky do ďalšieho kalendárneho roka.
2. Účty PA
•	výdavkový účet pre prostriedky EPFRV, EPZF a zodpovedajúce spolufinancovanie zo štátneho rozpočtu vedený v Štátnej pokladnici, na ktorom sa operácie vykonávajú v súlade so zákonom č. 291/2002 Z. z.;
o	účet slúži na úhradu prostriedkov EPFRV a spolufinancovania zo štátneho rozpočtu prijímateľom;
o	oprávnenie disponovať s finančnými prostriedkami EPFRV a spolufinancovania zo štátneho rozpočtu tohto účtu majú poverení zamestnanci PA;
•	rozpočtové príjmové účty vedené v Štátnej pokladnici, na ktorých sa operácie vykonávajú v súlade so zákonom č. 291/2002 Z. z. a ktoré sa využívajú na príjem:
o	prostriedkov EPFRV z osobitného mimorozpočtového účtu OFR;
o	vrátených nepoužitých poskytnutých prostriedkov štátneho rozpočtu na spolufinancovanie za minulé roky v súlade so zákonom č. 523/2004 Z. z.;
•	osobitný mimorozpočtový účet, ktorý slúži na príjem vrátených prostriedkov EPFRV v dôsledku vymožených nedbanlivostí alebo nezrovnalostí alebo dobrovoľných vratiek;
•	účty akreditovanej platobnej agentúry nie sú úročené a sú vedené v EUR.
3. Účet (účty) prijímateľa - štátna rozpočtová organizácia
•	rozpočtový výdavkový účet pre prostriedky EPFRV a spolufinancovanie zo štátneho rozpočtu vedený v Štátnej pokladnici, na ktorom sa operácie vykonávajú v súlade so zákonom č. 291/2002 Z. z. Tento účet slúži na poskytnutie prostriedkov EPFRV a prostriedkov štátneho rozpočtu na spolufinancovanie na financovanie projektu (operácie) formou rozpočtového opatrenia;
•	samostatný výdavkový účet pre prostriedky EPFRV a spolufinancovanie zo štátneho rozpočtu vedený v Štátnej pokladnici, ktorý slúži na refundáciu realizovaných výdavkov pri uplatnení systému refundácie;
•	v prípade využitia systému refundácie môže prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov EPFRV a spolufinancovania zo štátneho rozpočtu; 
•	účet/účty nie je/nie sú úročený/é a je/sú vedený/é v EUR. 
4. Účet (účty) prijímateľa - štátna príspevková organizácia a iné subjekty verejnej správy
•	bežný účet pre prostriedky EPFRV a spolufinancovanie štátneho rozpočtu vedený v Štátnej pokladnici, na ktorom sa operácie vykonávajú v súlade so zákonom č. 291/2002 Z. z. Tento bežný účet slúži na pripísanie prostriedkov EPFRV a prostriedkov štátneho rozpočtu na spolufinancovanie; 
•	v prípade využitia systému refundácie môže prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov EPFRV a spolufinancovania zo štátneho rozpočtu;
•	účet je vedený v EUR.
5. Účet prijímateľa - obec
•	bežný účet pre prostriedky EPFRV a spolufinancovania zo štátneho rozpočtu vedený v komerčnej banke, z ktorého prostriedky EPFRV a spolufinancovania zo štátneho rozpočtu realizuje prostredníctvom rozpočtu;
•	v prípade využitia systému refundácie môže prijímateľ realizovať úhrady oprávnených výdavkov aj z iných rozpočtových účtov otvorených prijímateľom pri dodržaní podmienky existencie jedného účtu na príjem prostriedkov EPFRV a spolufinancovania zo štátneho rozpočtu;
•	v prípade využitia systému refundácie sú úroky vzniknuté na účte/účtoch príjmom prijímateľa;
•	v prípade, že prostriedky EPFRV a štátneho rozpočtu na spolufinancovanie poskytnuté systémom zálohovej platby sú úročené, prijímateľ je povinný otvoriť si osobitný rozpočtový účet na projekt. Vlastné zdroje prijímateľa na realizáciu projektu môžu prechádzať cez osobitný rozpočtový účet. V prípade, ak vlastné zdroje prijímateľa prechádzajú cez osobitný rozpočtový účet, prijímateľ je povinný vložiť vlastné zdroje na spolufinancovanie do 3 pracovných dní odo dňa pripísania prostriedkov EPFRV a štátneho rozpočtu na spolufinancovanie na osobitný rozpočtový účet prijímateľa a predložiť PA výpis z osobitného rozpočtového účtu ako potvrdenie o prevode vlastných zdrojov. V prípade, ak vlastné zdroje prijímateľa neprechádzajú cez osobitný rozpočtový účet, prijímateľ je povinný ku každému uhradenému výdavku predložiť PA výpis z iného rozpočtového účtu otvoreného prijímateľom o úhrade vlastných zdrojov prijímateľa. Prijímateľ je povinný vzniknuté výnosy za prostriedky EPFRV odviesť na osobitný mimorozpočtový účet PA a výnosy za prostriedky štátneho rozpočtu odviesť do príjmov štátneho rozpočtu na príjmový účet PA jedenkrát ročne. Odvod výnosov prijímateľ potvrdí predložením výpisu z osobitného rozpočtového účtu;
•	účet/účty je/sú vedený/é v EUR.
6. Účet prijímateľa - súkromný sektor a mimovládna organizácia
•	prijímateľ je povinný prijímať prostriedky EPFRV a spolufinancovania zo štátneho rozpočtu určené na financovanie projektu na jeden účet;
•	prijímateľ môže realizovať úhrady oprávnených výdavkov aj z iných účtov otvorených prijímateľom pri dodržaní podmienky existencie jedného účtu na príjem prostriedkov EPFRV a spolufinancovania zo štátneho rozpočtu;
•	prijímateľ si môže otvoriť v komerčnej banke osobitný účet pre projekt;
•	v prípade využitia systému refundácie sú úroky vzniknuté na účte/účtoch príjmom prijímateľa;
•	v prípade, že prostriedky EPFRV a štátneho rozpočtu na spolufinancovanie poskytované prijímateľovi opatrenia 19.4 systémom zálohovej platby sú úročené, prijímateľ je povinný otvoriť si osobitný účet na projekt. Vlastné zdroje prijímateľa na realizáciu projektu môžu prechádzať cez osobitný účet. V prípade, ak vlastné zdroje prijímateľa prechádzajú cez osobitný účet, prijímateľ je povinný vložiť vlastné zdroje na spolufinancovanie do 3 pracovných dní odo dňa pripísania prostriedkov EPFRV a štátneho rozpočtu na spolufinancovanie na osobitný účet prijímateľa a predložiť PA výpis z osobitného účtu ako potvrdenie o prevode vlastných zdrojov. V prípade, ak vlastné zdroje prijímateľa neprechádzajú cez osobitný účet, prijímateľ je povinný ku každému uhradenému výdavku predložiť PA výpis z iného účtu otvoreného prijímateľom o úhrade vlastných zdrojov prijímateľa. Prijímateľ je povinný vzniknuté výnosy za prostriedky EPFRV odviesť na osobitný mimorozpočtový účet PA a výnosy za prostriedky štátneho rozpočtu odviesť do príjmov štátneho rozpočtu na príjmový účet PA jedenkrát ročne. Odvod výnosov prijímateľ potvrdí predložením výpisu z osobitného účtu;
•	účet/účty je/sú vedený/é v EUR. V prípade úhrad v inej mene ako v EUR môže byť tento účet/účty vedený/é v cudzej mene.
3.11.	Vrátenie finančných prostriedkov od prijímateľa
Vrátenie finančných prostriedkov EPFRV a spolufinancovania štátneho rozpočtu, ktoré PA poskytla prijímateľovi, sa uskutočňuje v nasledovných prípadoch: 
•	prijímateľ nevyčerpal poskytnuté prostriedky EPFRV a spolufinancovania zo štátneho rozpočtu;
•	prijímateľovi boli poskytnuté finančné prostriedky EPFRV a spolufinancovania zo štátneho rozpočtu z titulu mylnej platby;
•	prijímateľ porušil povinnosti stanovené v zmluve o poskytnutí nenávratného finančného príspevku alebo záväzky vyplývajúce z rozhodnutia o poskytnutí podpory;
•	a iných (napr. prijímateľovi v dôsledku zavedenia úročeného účtu a poskytnutia zálohovej platby vznikli na účte úroky).
Vrátenie nevyčerpaných finančných prostriedkov pri zúčtovaní poskytnutej zálohovej platby nie je považované za nezrovnalosť ani za nedbanlivosť. V uvedených prípadoch prijímateľ vráti prostriedky EPFRV a štátneho rozpočtu na spolufinancovanie podľa postupu uvedeného v bode 1 písm. a) až c) kapitoly 8.3 Vrátenie prostriedkov.
V jednotlivých prípadoch vrátenia prostriedkov PA zašle prijímateľovi žiadosť o vrátenie finančných prostriedkov v zmysle zmluvy o poskytnutí nenávratného finančného príspevku alebo na základe rozhodnutia PA.. 
Vrátenie finančných prostriedkov je prijímateľ povinný oznámiť PA. Prijímateľ je povinný zaslať na PA oznámenie o vrátení finančných prostriedkov do 15 pracovných dní odo dňa uskutočnenia úhrady prostriedkov v súlade s výpisom z bankového účtu, resp. úpravy rozpočtu formou rozpočtového opatrenia. Prílohou oznámenia o vrátení finančných prostriedkov je kópia výpisu z bankového účtu.
Vrátenie finančných prostriedkov prijímateľom, ktorým je štátna rozpočtová organizácia, a ktoré sa uskutočňuje z dôvodu porušenia finančnej disciplíny podľa zákona č. 523/2004 Z. z. sa uskutočňuje efektívnym tokom peňazí (prílohou formuláru oznámenia o vrátení finančných prostriedkov je výpis z bankového účtu). V ostatných prípadoch (prijímateľ nevyčerpal prostriedky EPFRV a spolufinancovania zo štátneho rozpočtu, prijímateľovi boli poskytnuté finančné prostriedky EPFRV a spolufinancovania zo štátneho rozpočtu z titulu mylnej platby) je možné vrátenie finančných prostriedkov vykonať formou úpravy rozpočtu (prílohou formuláru oznámenia o vrátení finančných prostriedkov je vytlačený ELÚR (evidenčný list úprav rozpočtu) potvrdzujúci úpravu rozpočtu).
Špecifikácia účtov, na ktoré prijímateľ vráti prostriedky EPFRV a štátneho rozpočtu na spolufinancovanie podľa jednotlivých prípadov vrátenia, je uvedená v kapitole 8.3 Vrátenie prostriedkov. Finančné prostriedky EPFRV a spolufinancovania štátneho rozpočtu, ktoré je prijímateľ povinný vrátiť, sa zaokrúhľujú nahor na najbližší eurocent.
Sumy príspevkov EPFRV, ktoré sa od prijímateľov vymôžu v rámci PRV počas každého referenčného obdobia, sa odpočíta zo sumy na úhradu z EPFRV vo vyhlásení o výdavkoch za predmetné obdobie.

4.	ROZPOČTOVÉ  ZABEZPEČENIE  FINANCOVANIA  VÝDAVKOV  Z EPFRV  
V procese zabezpečenia financovania výdavkov z EPFRV stanovuje MF SR v súlade s ustanoveniami zákona č. 523/2004 Z. z. celkový rozpočtový rámec a výšku rozpočtových prostriedkov pre kapitolu MPRV SR, akceptujúc pritom finančné limity stanovené pre jednotlivé opatrenia/podopatrenia PRV. 
4.1.	 Rozpočtové obdobie
Rozpočet kapitoly MPRV SR (vrátane opatrení/podopatrení financovaných z EPFRV) sa podľa § 4 ods. 1 a 2 zákona č. 523/2004 Z. z. zostavuje najmenej na 3 rozpočtové roky, pričom záväzným rozpočtom je rozpočet kapitoly na príslušný rozpočtový rok „N“.  Rozpočtový rok je podľa uvedeného zákona zhodný s kalendárnym rokom.
Podľa čl. 39 nariadenia (EÚ) č. 1306/2013 sa rozpočtové obdobie EPFRV v roku „N“ začína 16. októbra roku „N-1“ a končí 15. októbra roku „N“, t. j. rozpočtové obdobie pre potreby sledovania vývoja výdavkov zo strany Komisie začína s dvaapolmesačným predstihom oproti „klasickému“ rozpočtovému obdobiu kapitoly MPRV SR – kalendárnemu roku. Toto rozpočtové obdobie sa používa pri pravidelných hláseniach o realizovaných výdavkoch a informovaní Komisie o ich čerpaní.
Pre potreby zostavovania a realizácie rozpočtu, ako aj vykazovania jeho čerpania sú všetky opatrenia/podopatrenia financované z EPFRV zapracované do rozpočtu kapitoly MPRV SR tak, aby v zmysle zákona č. 523/2004 Z. z. rešpektovali princíp rozpočtového obdobia zhodného s kalendárnym rokom.
4.2.	Zabezpečenie a realizácia výdavkov na podpory financované z EPFRV v rozpočte kapitoly MPRV SR
4.2.1.	Zaradenie prostriedkov EPFRV do štátneho rozpočtu 
Finančné prostriedky EPFRV sa v súlade s § 7 ods. 2 zákona č. 523/2004 Z. z. zaraďujú do príjmov štátneho rozpočtu po ich prevode z osobitného mimorozpočtového účtu MPRV SR na príjmový účet PA. 
Na použitie účelovo určených prostriedkov rozpočtu EÚ poskytnutých SR, zaradených do príjmov štátneho rozpočtu, sa v rozpočte kapitoly MPRV SR rozpočtujú príslušné výdavky v zmysle § 8 ods. 3 zákona č. 523/2004 Z. z. Tieto výdavky sa v zmysle zákona č. 543/2007 Z. z. poskytujú prijímateľovi prostredníctvom PA na základe rozhodnutia podľa § 7 ods. 1 písm. a) zákona č. 543/2007 Z.z. alebo na základe podmienok určených v zmluve podľa § 26 zákona č. .../2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.
Všetky subjekty, ktoré sú zapojené do systému finančného riadenia a realizácie podpôr EPFRV sú povinné dodržiavať finančnú disciplínu v súlade so zákonom č. 523/2004 Z. z.
V súlade s § 8 ods. 4 zákona č. 523/2004 Z. z. možno prostriedky EPFRV a prostriedky štátneho rozpočtu na spolufinancovanie použiť aj v nasledujúcich rozpočtových rokoch až do ich vyčerpania na určený účel. V súlade s § 8 ods. 6 zákona č. 523/2004 Z. z. MPRV SR ako správca rozpočtovej kapitoly je povinné oznámiť MF SR použitie finančných prostriedkov v nasledujúcom rozpočtovom roku do 20. novembra bežného rozpočtového roka. V termíne najneskôr do 15. decembra bežného rozpočtového roka MPRV SR doručuje MF SR potvrdenia oznámenia z 20. novembra. Po doručení tohto oznámenia MF SR viaže tieto prostriedky v kapitole MPRV SR a o sumu viazaných prostriedkov povolí prekročenie limitu výdavkov v nasledujúcom rozpočtovom roku. V nasledujúcom rozpočtovom roku sa plnenie rozpočtu verejnej správy sleduje v zmysle platnej rozpočtovej klasifikácie.
4.2.2.	Programové rozpočtovanie
Finančné prostriedky EPFRV a prostriedky určené na spolufinancovanie zo štátneho rozpočtu sú zaradené do programovej štruktúry rozpočtovej kapitoly MPRV SR. 
Spôsob zaradenia prostriedkov EPFRV a štátneho rozpočtu na spolufinancovanie do programov kapitoly MPRV SR je stanovený v metodickom pokyne MF SR na usmernenie programového rozpočtovania. 
Presuny finančných prostriedkov v štruktúre programov možno vykonať v súlade so zákonom č. 523/2004 Z. z. a platným metodickým pokynom MF SR na usmernenie programového rozpočtovania. 
4.2.3.	Realizácia výdavkov prostredníctvom Štátnej pokladnice
OFR postupuje pri realizácii výdavkov zo zdrojov EPFRV podľa § 10 zákona č. 291/2002 Z. z., keďže prostriedky EPFRV sú na osobitnom mimorozpočtovom účte MPRV SR považované za mimorozpočtové prostriedky. Za prostriedky štátneho rozpočtu sú považované až po ich prevode na príjmový účet PA. Orgán finančného riadenia realizuje výdavky zo zdrojov EPFRV prostredníctvom Štátnej pokladnice (ďalej „ŠP“).
PA postupuje pri realizácii výdavkov zo zdrojov EPFRV a štátneho rozpočtu na spolufinancovanie podľa § 8 zákona č. 291/2002 Z. z., pričom prostriedky EPFRV sú považované za rozpočtové zdroje po ich pripísaní na príjmovom účte PA. Platobná agentúra realizuje výdavky zo zdrojov EPFRV  a štátneho rozpočtu na spolufinancovanie prostredníctvom ŠP.

5.	SYSTÉMY FINANCOVANIA
Finančné prostriedky sú prijímateľom poskytované systémom zálohových platieb alebo refundácie. Osobitnú kategóriu tvoria platby v rámci Programu rozvoja vidieka SR 2014 - 2020, ktoré majú charakter paušálnych platieb a  priamych podpôr.
V rámci niektorých operácií bude môcť byť využitá možnosť zjednodušeného preukazovanie výdavkov (SCO - simplified costs options) a to paušálne sadzby (flat rate), štandardná stupnica jednotkových výdavkov (standard scale of unit costs) a paušálne sumy (lump sums).
Výška verejných prostriedkov vyplácaných prijímateľovi sa zaokrúhľuje nadol na najbližší eurocent. Výška akéhokoľvek zníženia finančných prostriedkov (napríklad v prípade nezúčtovania poskytnutých verejných prostriedkov) poskytnutých prijímateľovi sa zaokrúhľuje nahor na najbližší eurocent.
Na základe zákona č. 543/2007 Z.z. a zákona č. .../... Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov je PA zodpovedná za výkon úloh spojených s prijímaním, vyhodnocovaním a schvaľovaním žiadostí o poskytnutie podpory od prijímateľa v súlade s platnými kritériami pre PRV.
5.1.	Systém refundácie
Pri systéme refundácie sa prostriedky EPFRV a štátneho rozpočtu na spolufinancovanie preplácajú v pomere stanovenom na projekt na základe skutočne vynaložených výdavkov zo strany prijímateľa, tzn. že prijímateľ je povinný realizovať výdavky najskôr z vlastných zdrojov a tie sú mu pri jednotlivých platbách refundované v pomernej výške. Každá platba prijímateľovi z prostriedkov EPFRV a štátneho rozpočtu na spolufinancovanie je realizovaná maximálne do výšky súčtu pomeru prostriedkov EPFRV a štátneho rozpočtu na spolufinancovanie schváleného na projekt (resp. aktivitu v prípade Technickej pomoci a Národnej siete rozvoja vidieka). 
Pri systéme refundácie sa postupuje nasledujúcim spôsobom (Obrázok 1): 
1.	Prijímateľ uhradí výdavky dodávateľovi/zhotoviteľovi z vlastných zdrojov.
2.	Prijímateľ predkladá na PA kompletnú Žiadosť o platbu) (refundácia) v  EUR a príslušnú dokumentáciu (v prípade, že v zmluve o poskytnutí nenávratného finančného príspevku je prijímateľovi uložená povinnosť predložiť špecifické dokumenty, ktoré preukazujú splnenie požiadaviek na priznanie podpory). Neoddeliteľnou súčasťou ŽoP sú prílohy uvedené v Zozname príloh k žiadosti o platbu, ktorý je pre každé opatrenie zverejnený na webovom sídle Pôdohospodárskej platobnej agentúry (www.apa.sk). Prílohy vrátane účtovných dokladov predkladá prijímateľ v čitateľnej kópii. Úradne neoverené kópie všetkých príloh ŽoP musia súhlasiť s originálmi, ktoré sú v držbe prijímateľa a v prípade účtovných dokladov sú riadne zaznamenané účtovným zápisom v účtovníctve prijímateľa v zmysle § 10 ods. 1 zákona č. 431/2002 Z. z., čo prijímateľ potvrdí v čestnom vyhlásení, ktoré je súčasťou ŽoP. Účtovné doklady obsahujú podpisový záznam osoby zodpovednej za kontrolu formálnej správnosti účtovných dokladov, podpisový záznam osoby zodpovednej za účtovný prípad, účtovný predpis (príp. košieľka s predkontáciou), podpisový záznam osoby zodpovednej za zaúčtovanie a dátum zaúčtovania.
Výšku verejných prostriedkov, o ktoré prijímateľ žiada v žiadosti o platbu, prijímateľ zaokrúhli nadol na celé euro. 
3.	PA zaregistruje Žiadosť o platbu (refundácia) najneskôr do 3 pracovných dní odo dňa prijatia jej písomnej verzie.
4.	PA vykoná overenie) žiadosti o platbu (t. j. administratívnu kontrolu, prípadne aj kontrolu na mieste) v súlade s nariadením (EÚ) č. 1306/2013. V prípade nedostatkov vyzve PA prijímateľa, aby v stanovenom čase doplnil svoju žiadosť (po dobu doplnenia ŽoP sa spracovanie ŽoP pozastavuje). V prípade závažných nedostatkov), alebo nedoplnenia požadovaných údajov v stanovenom čase, PA žiadosť zamietne.
5.	Po vykonaní overenia PA do stanovenej lehoty 65 pracovných dní) žiadosť o platbu schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu. V prípade schválenia, prípadne zníženia ŽoP o relevantnú sumu, vystaví PA vyhlásenie o overení); v prípade neschválenia, prípadne pozastavenia, ŽoP informuje platobnú agentúru o tejto skutočnosti prijímateľa.
6.	Po odsúhlasení žiadosti o platbu na základe vyhlásenia o overení vykoná PA v súlade s § 9 zákona č. 502/2001 Z. z. predbežnú finančnú kontrolu do 7 pracovných dní. PA vykoná overenie formálnej správnosti, pravdivosti a kompletnosti vyplnenia vyhlásenia o overení, overí súlad deklarovanej sumy so schváleným rozpočtom PA.
7.	Po vykonanej finančnej kontrole PA je povinná ihneď, najneskôr do 5 pracovných dní, zadať platobné príkazy na úhradu prijímateľovi prostredníctvom Štátnej pokladnice z rozpočtovaných výdavkov (z výdavkového účtu PA) pomerne za prostriedky EPFRV a štátneho rozpočtu na spolufinancovanie, prípadne je povinná zabezpečiť žiadosť o prevod prostriedkov rozpočtovým opatrením prostredníctvom úpravy limitov výdavkov pomerne za prostriedky EPFRV a štátneho rozpočtu na spolufinancovanie: viazaním výdavkov v rozpočte PA a navýšením limitov výdavkov prijímateľa.
8.	PA zahrnie oprávnené výdavky do svojho účtovníctva, na základe čoho budú tieto zahrnuté aj do vyhlásenia o výdavkoch (pozri kapitolu 3.7) za mesiac, v ktorom bola žiadosť o platbu (refundácia) zo strany PA uhradená.
Poslednú Žiadosť o platbu, ktorú prijímateľ predloží na PA v rámci jedného projektu, prijímateľ označí ako záverečnú platbu.
Kompetencie svojich útvarov pri administratívnom overovaní a výkone predbežnej finančnej kontroly upraví PA vo svojom organizačnom poriadku a vnútorných manuáloch.
Po splnení všetkých podmienok preplatí PA prijímateľovi výdavky v schválenej výške najneskôr do 5 kalendárnych mesiacov (pri podopatrení 19.4 Chod MAS a animácia do 3 kalendárnych mesiacov; pri podopatrení 4.3 Podpora investícií do infraštruktúry týkajúcej sa rozvoja, modernizácie alebo adaptácie poľnohospodárstva a lesníctva – časť Pozemkové úpravy do 2 kalendárnych mesiacov; pri Technickej pomoci do 27 pracovných dní) odo dňa, kedy bola na PA doručená kompletná žiadosť o platbu spolu s požadovanými prílohami. PA má právo požiadať OFR o výnimku zo systému finančného riadenia EPFRV týkajúcu sa lehôt stanovených na vybavenie žiadostí o platbu v osobitne odôvodnených prípadoch (napríklad pri zaregistrovaní počtu žiadostí o platbu, ktoré nie je PA schopná spracovať v stanovených termínoch). 

Prijímateľ

Dodávateľ
/zhotoviteľ/

Platobná agentúra

(3) zaregistrovanie žiadosti o platbu (refundácia)

(4) overenie žiadosti o platbu (refundácia)

(5) schvaľovanie žiadosti o platbu (refundácia)

(6) predbežná finančná kontrola

2

7

1

Európska komisia

8

Finančný tok
Predloženie žiadosti o platbu a príslušnej dokumentácie
Predloženie vyhlásenia o výdavkoch Komisii

Obrázok 1: Systém refundácie
PA uchováva originály žiadostí o platbu, originály vyhlásení o overení, kópie účtovných dokladov, výpisov z účtov a ostatné dokumenty podľa zoznamu dokumentov priloženého k žiadosti o platbu v súlade s čl. 32 vykonávacieho nariadenia Komisie (ES) č..../.... a § 35 a § 36 zákona č. 431/2002 Z. z. Originály účtovných dokladov a výpisov z účtov sa vždy musia nachádzať u prijímateľa. 
PA a orgány vykonávajúce kontrolu, finančnú kontrolu a audit (ďalej „orgány kontroly“) majú právo kedykoľvek vykonať kontrolu projektu (aktivity) na mieste. Prijímateľ je povinný umožniť výkon kontroly na mieste. Z kontroly na mieste vypracuje PA/vypracujú orgány kontroly správu, ktorú potvrdí podpisom poverený zástupca prijímateľa. V prípade uskutočnenia kontroly na mieste sa doba preplatenia oprávnených výdavkov prijímateľovi predĺži o 20 pracovných dní. 
5.2.	

5.2.	Systém zálohovej platby
Systém zálohovej platby zabezpečuje prijímateľovi počiatočnú finančnú hotovosť na realizáciu projektu. Zálohová platba je prijímateľovi poskytnutá pomerne za zdroje EPFRV a štátneho rozpočtu na spolufinancovanie, a to na základe predloženia žiadosti o platbu (zálohová platba) a stanovenej dokumentácie na PA v zmysle platnej Príručky pre žiadateľa o poskytnutie nenávratného finančného príspevku.
Zálohovú platbu je možné v súlade s čl. 42, ods. 2 nariadenia (EÚ) č. 1305/2013 a PRV SR 2014–2020 poskytnúť pre miestne akčné skupiny do výšky 50 % verejných výdavkov týkajúcich sa prevádzkových nákladov a nákladov na oživenie a v súlade s čl. 45, ods. 4 na investičné opatrenia do 50 % verejných výdavkov NFP, pokiaľ táto možnosť je zahrnutá v PRV SR 2014-2020. Podľa kapitoly 8.1.3 PRV SR 2014-2020 zálohovú platbu je možné poskytnúť oprávneným prijímateľom nasledujúcich opatrení programu:

-	4.3 Podpora investícií do infraštruktúry týkajúcej sa rozvoja, modernizácie alebo adaptácie poľnohospodárstva a lesníctva – vypracovanie a vykonanie projektov pozemkových úprav;
-	4.3 Podpora investícií do infraštruktúry týkajúcej sa rozvoja, modernizácie alebo adaptácie poľnohospodárstva a lesníctva – vybudovanie spoločných zariadení;
-	5 Obnova potenciálu poľnohospodárskej výroby zničeného prírodnými pohromami a katastrofickými udalosťami a zavedenie vhodných preventívnych opatrení;
-	7 Základné služby a obnova dedín vo vidieckych oblastiach;
-	8.3 Podpora prevencie poškodenia lesov lesnými požiarmi, prírodnými pohromami a katastrofickými udalosťami;
-	8.4. Podpora prevencie poškodenia lesov lesnými požiarmi, prírodnými pohromami a katastrofickými udalosťami a obnova poškodených lesov;
-	16 Spolupráca
-	19 LEADER

V súlade s čl. 63, ods. 1 nariadenia (EÚ) č. 1305/2013 pokiaľ ide o verejných prijímateľov, zálohové platby sa vyplatia obciam, regionálnym orgánom a ich združeniam, ako aj verejnoprávnym subjektom. 

PA a orgány vykonávajúce kontrolu, finančnú kontrolu a audit (ďalej „orgány kontroly“) majú právo kedykoľvek vykonať kontrolu projektu na mieste. Prijímateľ je povinný umožniť výkon kontroly na mieste. Z kontroly na mieste vypracuje PA/vypracujú orgány kontroly správu, ktorú potvrdí podpisom poverený zástupca prijímateľa. V prípade uskutočnenia kontroly na mieste sa doba preplatenia oprávnených výdavkov prijímateľovi predĺži o 20 pracovných dní.

Pravidlá poskytovania zálohových platieb sú nasledovné:
1.	Zálohová platba je oprávnenému prijímateľovi poskytnutá po uzatvorení Zmluvy o poskytnutí NFP, ak to zmluva dovoľuje, a po začatí realizácie projektu na základe Žiadosti o platbu (zálohová platba).
2.	Výška zálohovej platby, ktorú PA jednorazovo poskytne prijímateľovi, nesmie prekročiť 50 % schváleného nenávratného finančného príspevku (NFP).
3.	Vyplatenie zálohovej platby podlieha zloženiu bankovej záruky alebo rovnocennej písomnej zábezpeky (ďalej „záruka“) zodpovedajúcej 100 % výšky zálohovej platby zo strany prijímateľa. Záruka sa v súlade s čl. 63, ods. 2 nariadenia (EÚ) č.  1305/2013 uvoľní, ak PA akceptuje, že výška skutočných výdavkov na projekt presiahla výšku zálohovej platby.
4.	Zálohovú platbu prijímateľ použije na úhradu oprávnených výdavkov projektu a zúčtuje ju až po uhradení všetkých oprávnených výdavkov projektu, najneskôr však v deň ukončenia realizácie predmetu projektu, ktorý je stanovený v Zmluve o poskytnutí NFP.
5.	Systém zálohovej platby prijímateľ kombinuje so systémom refundácie, t. z. že pri využití systému zálohovej platby sa vyplácanie prijímateľa uskutočňuje v troch etapách – etape poskytnutia zálohovej platby, etape refundácie a etape zúčtovania zálohovej platby. Prijímateľ predloží PA ako prvú žiadosť o platbu) (zálohová platba), ďalej priebežne predkladá žiadosti o platbu (refundácia) a ako záverečnú predloží žiadosti o platbu (zúčtovanie zálohovej platby) a (refundácia). Žiadosť o platbu (zúčtovanie zálohovej platby) predkladá ako samostatnú žiadosť o platbu. Zároveň, súčasne so žiadosťou o platbu (zúčtovanie zálohovej platby) predkladá poslednú samostatnú žiadosť o platbu (refundácia).   
6.	Súčet prostriedkov vyplatených prijímateľovi v etape poskytnutia zálohovej platby a etape refundácie, t. j. celková výška všetkých žiadostí o platbu (refundácia) a žiadosti o platbu (zálohová platba), nesmie prekročiť 100 % schváleného NFP.
7.	Oprávnené výdavky nad rámec časti NFP uvedenej v bode 6. pravidiel, t. j. rozdiel medzi celkovou výškou schváleného NFP a prostriedkami vyplatenými prijímateľovi vo forme zálohovej platby a refundácií, prijímateľ deklaruje spolu so zúčtovaním zálohovej platby, t. z. ako súčasť záverečnej žiadosti o platbu (zúčtovanie zálohovej platby).
Zálohové platby sú oprávneným prijímateľom poskytované podľa nasledujúceho postupu (Obrázok 3):

Obrázok 3: Cyklus poskytovania zálohových platieb

2 – zaregistrovanie ŽoP (zálohová platba)

4 – schvaľovanie ŽoP (zálohová platba)

Prijímateľ

Platobná agentúra (PA)

1

3 – overenie ŽoP (zálohová platba)

5 – predbežná finančná kontrola

Európska komisia

6

7

Etapa poskytnutia 
zálohovej platby

Etapa refundácie

Dodávateľ
/zhotoviteľ/

8.3 – zaregistrovanie ŽoP (refundácia)

8.5 – schvaľovanie ŽoP (refundácia)

Prijímateľ

Platobná agentúra (PA)

8.2

8.4 – overenie ŽoP (refundácia)

8.6 – predbežná finančná kontrola

Európska komisia

8.7

  8.8

8.1

Etapa zúčtovania zálohovej platby

10 – zaregistrovanie ŽoP ( ŽoP zúčtovanie záloh.  platby a ŽoP rerefun)

12 – schvaľovanie ŽoP 

Prijímateľ

Platobná agentúra (PA)

9

11 – overenie ŽoP 

14a)

13

14b

Predloženie žiadosti o platbu a príslušnej dokumentácie
Finančný tok
Zúčtovanie zálohovej platby
Predloženie vyhlásenia o výdavkoch Komisii
Pokračovanie etapy

Etapa poskytnutia zálohovej platby:
1.	Prijímateľ po podpísaní zmluvy o poskytnutí NFP s platobnou agentúrou a začatí realizácie projektu predloží na PA Žiadosť o platbu (zálohová platba) v EUR v zmysle zmluvných podmienok, a to vo výške maximálne 50 % zo schváleného NFP. Výšku verejných prostriedkov, o ktoré prijímateľ žiada v žiadosti o platbu, prijímateľ zaokrúhli nadol na celé euro.
2.	PA zaregistruje žiadosť o platbu (zálohová platba) najneskôr do 3 pracovných dní odo dňa prijatia jej písomnej verzie.
3.	PA vykoná overenie žiadosti o platbu (zálohová platba)  v súlade s nariadením (EÚ) č. 1306/2013. Vo vzťahu k zmluve o poskytnutí NFP overí PA, či suma danej žiadosti o platbu nie je vyššia ako suma stanovená v bode 1. V prípade formálnych nedostatkov vyzve PA prijímateľa, aby v stanovenom čase doplnil svoju žiadosť (po dobu doplnenia ŽoP sa spracovanie ŽoP pozastavuje). V prípade závažných nedostatkov), alebo nedoplnenia požadovaných údajov v stanovenom čase, PA žiadosť zamietne.
4.	Po vykonaní overenia PA žiadosť o platbu (zálohová platba) schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu. V prípade schválenia, prípadne zníženia ŽoP o relevantnú sumu, vystaví PA vyhlásenie o overení); v prípade neschválenia, prípadne pozastavenia, ŽoP informuje PA o tejto skutočnosti prijímateľa.
5.	Po odsúhlasení žiadosti o platbu na základe vyhlásenia o overení vykoná PA v súlade s § 9 zákona č. 502/2001 Z. z. predbežnú finančnú kontrolu do 7 pracovných dní. PA vykoná overenie formálnej správnosti, pravdivosti a kompletnosti vyplnenia vyhlásenia o overení, overí súlad deklarovanej sumy so schváleným rozpočtom PA.
PA je povinná vykonať postupy uvedené v bodoch 2. až 5. v termíne do 15 pracovných dní od prijatia kompletnej žiadosti o platbu (zálohová platba).
6.	Po vykonanej finančnej kontrole je PA povinná ihneď, najneskôr do 5 pracovných dní, zadať platobné príkazy na úhradu prijímateľovi prostredníctvom Štátnej pokladnice z rozpočtovaných výdavkov (z výdavkového účtu PA) pomerne za prostriedky EPFRV a štátneho rozpočtu na spolufinancovanie alebo v opatrení 4.3 zabezpečiť žiadosť o prevod prostriedkov rozpočtovým opatrením prostredníctvom úpravy limitov výdavkov pomerne za prostriedky EPFRV a štátneho rozpočtu na spolufinancovanie viazaním výdavkov v rozpočte PA a navýšením limitov výdavkov prijímateľa. 
7.	PA zahrnie oprávnené výdavky do svojho účtovníctva, na základe čoho budú tieto zahrnuté aj do vyhlásenia o výdavkoch (pozri kapitolu 3.7) za mesiac, v ktorom bola žiadosť o platbu (zálohová platba) zo strany PA uhradená.
Etapa refundácie:
8.	Prijímateľ uhrádza oprávnené výdavky projektu z poskytnutej zálohovej platby, resp. z vlastných zdrojov, a postupuje obdobne, ako pri systéme refundácie popísanom v kapitole 5.1 body 1 až 8. 
Súčet prostriedkov vyplatených prijímateľovi v etape poskytnutia zálohovej platby a etape refundácie, t. j. celková výška všetkých žiadostí o platbu (refundácia) a žiadosti o platbu (zálohová platba), nesmie prekročiť 100 % schváleného NFP.
Etapa zúčtovania zálohovej platby:
9.	Prijímateľ je povinný predložiť žiadosť o platbu (zúčtovanie zálohovej platby) najneskôr v deň ukončenia realizácie projektu, ktorý je stanovený v Zmluve o poskytnutí NFP. Táto platba bude označená ako záverečná. V prípade, že celková výška všetkých žiadostí o platbu (refundácia) a žiadosti o platbu (zálohová platba) neprekročila 100 % schváleného NFP, prijímateľ si môže zostávajúce výdavky uplatniť iba formou žiadostí o platbu (refundácia), ktorá môže byť podaná súčasne so žiadosťou o platbu (zúčtovanie zálohovej platby).
Prijímateľ na predpísanom formulári na zúčtovanie zálohy deklaruje čerpanie poskytnutej zálohovej platby a spolu s formulárom predloží PA aj prílohy uvedené v zozname príloh k žiadosti o platbu, ktorý je pre každé opatrenie zverejnený na webovom sídle Pôdohospodárskej platobnej agentúry (www.apa.sk). Prílohy vrátane účtovných dokladov predkladá prijímateľ v čitateľnej kópii. Úradne neoverené kópie všetkých príloh ŽoP musia súhlasiť s originálmi, ktoré sú v držbe prijímateľa a v prípade účtovných dokladov sú riadne zaznamenané účtovným zápisom v účtovníctve prijímateľa v zmysle § 10 ods. 1 zákona č. 431/2002 Z. z., čo prijímateľ potvrdí v čestnom vyhlásení), ktoré je súčasťou ŽoP. Účtovné doklady obsahujú podpisový záznam osoby zodpovednej za kontrolu formálnej správnosti účtovných dokladov, podpisový záznam osoby zodpovednej za účtovný prípad, účtovný predpis (príp. košieľka s predkontáciou), podpisový záznam osoby zodpovednej za zaúčtovanie a dátum zaúčtovania. Prijímateľ rovnako predkladá kópiu výpisu z bankového účtu potvrdzujúcu príjem prostriedkov EPFRV a štátneho rozpočtu na spolufinancovanie a kópiu výpisu z účtu potvrdzujúcu skutočné uhradenie účtovných dokladov dodávateľovi/zhotoviteľovi. V prípade, že prijímateľ počas realizácie projektu nečerpal žiadne prostriedky z poskytnutej zálohovej platby, predloží na PA oznámenie o nulovom čerpaní poskytnutej zálohovej platby formou listu.
10.	PA zaregistruje žiadosti o platbu (zúčtovanie zálohovej platby) a (refundácia) najneskôr do 3 pracovných dní odo dňa prijatia ich písomnej verzie.
11.	PA vykoná overenie žiadostí o platbu (zúčtovanie zálohovej platby) a (refundácia) v súlade s nariadením (EÚ) č. 1306/2013. Vo vzťahu k zmluve o poskytnutí NFP overí PA, či suma danej žiadosti o platbu a prostriedkov už vyplatených na daný projekt nie je vyššia ako schválený NFP. V prípade formálnych nedostatkov vyzve PA prijímateľa, aby v stanovenom čase doplnil svoju žiadosť (po dobu doplnenia ŽoP sa spracovanie ŽoP pozastavuje). V prípade závažných nedostatkov), alebo nedoplnenia požadovaných údajov v stanovenom čase, PA žiadosť zamietne.
12.	Po vykonaní overenia PA žiadosti o platbu (zúčtovanie zálohovej platby) a (refundácia) schváli, neschváli, pozastaví (do času odstránenia identifikovaných nedostatkov) alebo ich zníži o relevantnú sumu.
13.	PA informuje prijímateľa o zúčtovaní poskytnutej zálohovej platby.
PA je povinná vykonať postupy uvedené v bodoch 11. až 13. v termíne do 4. kalendárnych mesiacov, resp. v prípade opatrenia 4.3 Podpora investícií do infraštruktúry týkajúcej sa rozvoja, modernizácie alebo adaptácie poľnohospodárstva a lesníctva – vypracovanie a vykonanie projektov pozemkových úprav do 2 kalendárnych mesiacov od zaregistrovania kompletných žiadostí o platbu (zúčtovanie zálohovej platby) a (refundácia).
14.	a) Ak oprávnený nárok prijímateľa pri zúčtovaní zálohovej platby je nižší ako poskytnutá zálohová platba, prijímateľ je povinný bezodkladne, najneskôr do 5 pracovných dní od prevzatia informácie o zúčtovaní od PA, vrátiť sumu nezúčtovaného rozdielu na účet PA alebo v prípade op. 4.3 Podpora investícií do infraštruktúry týkajúcej sa rozvoja, modernizácie alebo adaptácie poľnohospodárstva a lesníctva – vypracovanie a vykonanie projektov pozemkových úprav prostredníctvom rozpočtového opatrenia do rozpočtu PA (v súlade s kapitolou 3.11). V takom prípade sa zároveň znižuje výška schváleného NFP na sumu rovnú súčtu vyplatených refundácií a zúčtovanej zálohovej platby.
b) Ak oprávnený nárok prijímateľa pri zúčtovaní zálohovej platby prevyšuje poskytnutú zálohovú platbu, PA postupuje obdobne, ako je uvedené v bodoch 5. až 7. tohto postupu. V prípade, že súčet vyplatených refundácií a zúčtovanej zálohovej platby je nižší ako NFP, platobná agentúra zníži výšku schváleného NFP na výšku tohto súčtu.
Kompetencie svojich útvarov pri administratívnom overovaní a výkone predbežnej finančnej kontroly upraví PA vo svojom organizačnom poriadku a vnútorných manuáloch.
PA má právo požiadať OFR o výnimku zo systému finančného riadenia EPFRV týkajúcu sa lehôt stanovených na vybavenie žiadostí o platbu v osobitne odôvodnených prípadoch (napríklad pri zaregistrovaní počtu žiadostí o platbu, ktoré nie je PA schopná spracovať v stanovených termínoch).
PA uchováva originály žiadostí o platbu, originály vyhlásení o overení, kópie účtovných dokladov, výpisov z účtov a ostatné dokumenty podľa zoznamu dokumentov priloženého k žiadosti o platbu v súlade s čl. 32 vykonávacieho nariadenia Komisie (EÚ) č..../.... a § 35 a § 36 zákona č. 431/2002 Z. z. Originály účtovných dokladov a výpisov z účtov sa vždy musia nachádzať u prijímateľa. 
5.3.	Paušálne platby
Systém poskytovania paušálnej platby závisí od splnenia podmienok prijímateľom a pravidiel relevantného opatrenia, ktoré sú pre jednotlivé podpory odlišné. Finančné prostriedky sa vyplácajú na základe stanovených pravidiel pre výpočet paušálnej platby, podľa ktorých sa vypočíta alebo určí výška paušálnej platby pre prijímateľa.
Pri predkladaní žiadosti o platbu postupuje prijímateľ nasledovne:
1.	Prijímateľ predkladá v stanovenom čase  žiadosť o platbu) (paušálna platba) s príslušnou dokumentáciou  (v prípade, že v zmluve o poskytnutí NFP je prijímateľovi uložená povinnosť predložiť špecifické dokumenty, ktoré preukazujú splnenie požiadaviek na priznanie podpory). Neoddeliteľnou súčasťou ŽoP sú prílohy uvedené v Zozname príloh k žiadosti o platbu, ktorý je pre každé opatrenie zverejnený na webovom sídle Pôdohospodárskej platobnej agentúry (www.apa.sk). Prílohy vrátane účtovných dokladov predkladá prijímateľ v čitateľnej kópii. Úradne neoverené kópie všetkých príloh ŽoP musia súhlasiť s originálmi, ktoré sú v držbe prijímateľa a v prípade účtovných dokladov sú riadne zaznamenané účtovným zápisom v účtovníctve prijímateľa v zmysle § 10 ods. 1 zákona č. 431/2002 Z. z., čo prijímateľ potvrdí v čestnom vyhlásení, ktoré je súčasťou ŽoP. Účtovné doklady obsahujú podpisový záznam osoby zodpovednej za kontrolu formálnej správnosti účtovných dokladov, podpisový záznam osoby zodpovednej za účtovný prípad, účtovný predpis (príp. košieľka s predkontáciou), podpisový záznam osoby zodpovednej za zaúčtovanie a dátum zaúčtovania.
Výšku verejných prostriedkov, o ktoré prijímateľ žiada v žiadosti o platbu, prijímateľ zaokrúhli nadol na najbližší eurocent.
2.	PA zaregistruje Žiadosť o platbu (paušálna platba) najneskôr do 3 pracovných dní odo dňa prijatia jej písomnej verzie.
3.	PA vykoná overenie žiadosti o platbu (t.j. administratívnu kontrolu, prípadne aj kontrolu na mieste) v súlade s nariadením (EÚ) č. 1306/2013, pokiaľ ide o realizáciu kontrolných postupov a krížového plnenia pri opatreniach na podporu rozvoja vidieka. V prípade formálnych nedostatkov vyzve PA prijímateľ, aby v stanovenom čase doplnil svoju žiadosť (pod dobu doplnenia ŽoP sa spracovanie ŽoP pozastavuje). V prípade závažných nedostatkov), alebo nedoplnenia požadovaných údajov v stanovenom čase, PA žiadosť zamietne.
4.	Po vykonaní overenia PA schváli, neschváli alebo pozastaví (do času odstránenia identifikovaných nedostatkov) alebo ju zníži o relevantnú sumu. V prípade schválenia, prípadne zníženia ŽoP o relevantnú sumu vystaví PA vyhlásenie o overení); v prípade neschválenia, prípadne pozastavenia, ŽoP informuje PA o tejto skutočnosti prijímateľa.
5.	Po odsúhlasení žiadosti o platbu, na základe vyhlásenia o overení vykoná PA v súlade s § 9 zákona č. 502/2001 Z. z. predbežnú finančnú kontrolu do 7 pracovných dní. PA vykoná overenie formálnej správnosti, pravdivosti a kompletnosti vyplnenia vyhlásenia o overení, overí súlad deklarovanej sumy so schváleným rozpočtom PA.
6.	Po vykonanej finančnej kontrole PA je povinná ihneď, najneskôr do 5 pracovných dní, zadať platobné príkazy na úhradu prijímateľovi prostredníctvom Štátnej pokladnice z rozpočtovaných výdavkov (z výdavkového účtu PA) pomerne za zdroje EÚ a štátneho rozpočtu na spolufinancovanie.
PA je povinná vykonať postupy uvedené v bodoch 2. až 6. v termíne do 4 kalendárnych mesiacov od prijatia kompletnej žiadosti o platbu s relevantnou dokumentáciou.
7.	PA zahrnie oprávnené výdavky do svojho účtovníctva, na základe čoho budú tieto zahrnuté aj do vyhlásenia o výdavkoch (pozri kapitolu 3.7) predkladaného Komisii.

Kompetencie svojich útvarov pri administratívnom overovaní a výkone predbežnej finančnej kontroly upraví PA vo svojom organizačnom poriadku a vnútorných manuáloch.
PA a orgány vykonávajúce kontrolu, finančnú kontrolu a audit (ďalej „orgány kontroly“) majú právo kedykoľvek vykonať kontrolu projektu (aktivity) na mieste. Prijímateľ je povinný umožniť výkon kontroly na mieste. Z kontroly na mieste vypracuje PA/vypracujú orgány kontroly správu, ktorú potvrdí podpisom poverený zástupca prijímateľa. V prípade uskutočnenia kontroly na mieste sa doba preplatenia oprávnených výdavkov prijímateľovi predĺži o 20 pracovných dní.
PA uchováva originály žiadostí o platbu, kópie účtovných dokladov a výpisov z účtov v súlade s čl. 32 vykonávacieho nariadenia (EÚ) č..../.... a § 35 a § 36 Zákona o účtovníctve č. 431/2002 Zb. z. Originály účtovných dokladov a výpisov z účtov sa vždy musia nachádzať u prijímateľa.
PA má právo požiadať OFR o výnimku zo systému finančného riadenia EPFRV týkajúcu sa lehôt stanovených na vybavenie žiadostí o platbu v osobitne odôvodnených prípadoch (napríklad pri zaregistrovaní počtu žiadostí o platbu, ktoré nie je PA schopná spracovať v stanovených termínoch).
5.4.	Priame podpory
Podpory v rámci agro-environmentálnych opatrení súvisiacich s klímou (čl. 28 nariadenia (EÚ) č. 1305/2013), ekologického poľnohospodárstva (čl. 29 nariadenia (EÚ) č. 1305/2013), sústavy Natura 2000 a rámcovej smernice o vode (čl. 30 nariadenia (EÚ) č. 1305/2013), oblastí čeliacim prírodným alebo iným špecifickým obmedzeniam (čl. 31 nariadenia (EÚ) č. 1305/2013), dobrých životných podmienok zvierat (čl. 33 nariadenia (EÚ) č. 1305/2013), lesnícko-environmentálne a klimatické služby a ochrana lesov (čl. 34 nariadenia (EÚ) č. 1305/2013) a prvé zalesnenie poľnohospodárskej pôdy (čl. 43 nariadenia (EÚ) 1698/2005)) sú poskytované prijímateľom na financovanie prijatých opatrení (záväzkov) v rámci PRV vo forme priamych podpôr) ako priama nenávratná dotácia. Táto je prijímateľovi vyplácaná v plnej výške z verejných zdrojov, a to pomerne 75 % z prostriedkov EPFRV a 25 % z prostriedkov štátneho rozpočtu pre menej rozvinuté regióny a 53 % z prostriedkov EPFRV a 47 % z prostriedkov štátneho rozpočtu pre ostatné regióny na spolufinancovanie na základe rozhodnutia o poskytnutí podpory.
Finančné riadenie sa odlišuje v závislosti od toho, či  vzniká na poskytnutie podpory podľa podmienok opatrenia automatický nárok, alebo sa pri schvaľovaní žiadosti o poskytnutie podpory uplatňujú výberové kritéria.
•	Opatrenia s automatickým nárokom na podporu
Opatrenia na plochu
1.	Prijímateľ v žiadosti o poskytnutie podpory) uvedie opatrenie, ktoré chce implementovať a zaviaže sa plniť podmienky opatrenia. Žiadosť o poskytnutie podpory predkladá žiadateľ v súlade s čl. 72 nariadenia (EÚ) č. 1306/2013 každoročne počas trvania záväzku.
2.	PA vykoná overenie žiadosti o poskytnutie podpory v súlade s čl. 74 nariadenia (EÚ) 1306/2013.
3.	Po ukončení kontrol v súlade s čl.  74 nariadenia (EÚ) 1306/2013 vydá konečné rozhodnutie o  žiadosti v závislosti na príslušných schémach podpory.
4.	Po nadobudnutí právoplatnosti rozhodnutia PA, najneskôr do piatich dní od zaúčtovania tohto záväzku, PA zabezpečí odpísanie podpory zo svojho výdavkového účtu na účet prijímateľa.

•	Opatrenia s uplatnením výberových kritérií pre výber žiadateľov
1.	Prijímateľ predkladá PA v súlade čl. s čl. 72 nariadenia  (EÚ) 1306/2013 žiadosť o poskytnutie podpory, v ktorej uvedie opatrenie, ktoré chce implementovať a zaviaže sa plniť podmienky opatrenia.
2.	PA uplatní výberové kritéria určené legislatívou a rozhodne o zaradení alebo nezaradení žiadateľa do opatrenia.
3.	Prijímatelia, ktorí majú schválenú žiadosť o poskytnutie podpory (žiadosti o zaradenie do opatrenia), plnia podmienky opatrenia a podliehajú povinnej administratívnej kontrole a kontrole na mieste na základe prípadného zaradenia do vzorky. V nasledujúcich kalendárnych rokoch počas trvania záväzku predkladajú prijímatelia každoročne, buď v jednotnej žiadosti) alebo formou samostatnej žiadosti, žiadosť o platbu. 
4.	PA vykoná overenie žiadosti o poskytnutie podpory (platbu) v súlade s čl. 74 nariadenia (EÚ) 1306/2013.
5.	Po ukončení kontrol v súlade s  čl. 74 nariadenia (EÚ) 1306/2013vydá konečné rozhodnutie o  žiadosti v závislosti od príslušných schém podpory.
6.	Po nadobudnutí právoplatnosti rozhodnutia PA, najneskôr do piatich dní od zaúčtovania tohto záväzku, PA zabezpečí odpísanie podpory zo svojho účtu na účet prijímateľa.

Príspevok z EPFRV sa vypočíta určeným percentom zo sumy oprávnených verejných výdavkov, ktoré je rozdielne pre oblasti v rámci menej rozvinutých regiónov a pre oblasti ostatných regiónov.

Výška príspevku na úhradu oprávnených výdavkov zo zdrojov EÚ pre opatrenia na plochu je nasledovná:
Poľnohospodárska pôda:
Každý produkčný blok v registri LPIS bude zaradený do okresu podľa výmery prevládajúceho okresu, pričom:
a)	ak plocha, na ktorú sa poskytuje podpora je vedená v LPIS v okrese nepatriacom do Bratislavského kraja, príspevok z EPFRV je 75 % oprávnených verejných výdavkov.
b)	ak plocha, na ktorú sa poskytuje podpora je vedená v LPIS v okrese patriacom do Bratislavského kraja, príspevok z EPFRV je 53 % oprávnených verejných výdavkov.
Zvieratá:
Výška príspevku na úhradu oprávnených výdavkov zo zdrojov EÚ pre opatrenia na zvieratá sa určí podľa miesta sídla spoločnosti v prípade právnickej osoby, alebo podľa trvalého bydliska prijímateľa u fyzickej osoby, vzhľadom na možné presuny zvierat.

Lesná pôda:
Plochy lesnej pôdy budú zaradené podľa veľkosti prevládajúcej výmery lesného pozemku v príslušnom okrese, pričom:
ak plocha, na ktorú sa poskytuje podpora je vedená v registri lesných pozemkov v okrese nepatriacom do Bratislavského kraja, príspevok z EPFRV je 75 % oprávnených verejných výdavkov; ak plocha, na ktorú sa poskytuje podpora je vedená v registri lesných pozemkov v okrese patriacom do Bratislavského kraja, príspevok z EPFRV je 53 % oprávnených verejných výdavkov. Kompetencie svojich útvarov pri administratívnom overovaní a výkone predbežnej finančnej kontroly upraví PA vo svojom organizačnom poriadku a vnútorných manuáloch.

6.	ÚČTOVNÉ  POSTUPY  VZŤAHUJÚCE  SA  NA  PLATBY  Z EPFRV

Finančné prostriedky EPFRV a príslušného spolufinancovania zo štátneho rozpočtu sa vedú osobitne v účtovníctve:
a)	OFR;
b)	PA;
c)	prijímateľa.
OFR a PA vedú účtovníctvo ako sústavu účtovných záznamov v súlade so zákonom č. 431/2002 Z. z. o účtovníctve v znení neskorších predpisov (ďalej „zákon č. 431/2002 Z. z.“). 
OFR a PA vedú účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov. Účtovná dokumentácia ako súhrn všetkých účtovných záznamov (účtovné doklady, účtovné zápisy, účtovné knihy, účtový rozvrh a účtovná závierka) je vedená v elektronickej a písomnej forme, a to spôsobom, ktorý zabezpečí trvalosť po celú dobu spracovania a úschovy účtovnej dokumentácie, t. j. musí byť dostatočne chránená pred jej možnou stratou, odcudzením, zneužitím, poškodením alebo zničením vrátane elektronických nosičov dát a ich pravidelného zálohovania.
Finančné prostriedky EPFRV sa zaznamenávajú v účtovníctve OFR od momentu pripísania finančných prostriedkov EPFRV na osobitný mimorozpočtový účet. Zaradenie do  príjmov štátneho rozpočtu a realizácia výdavkov prostredníctvom štátneho rozpočtu je predmetom účtovníctva PA, ktorá má v rozpočte rozpočtované adekvátne príjmy a výdavky. 
PA v súvislosti s finančnými prostriedkami poskytovanými  z EPFRV a zo štátneho rozpočtu na spolufinancovanie vedie podľa čl. 8 vykonávacieho nariadenia Komisie (EÚ) č..../..... účtovníctvo, ktoré umožňuje identifikovať všetky operácie podľa jednotlivých opatrení. Toto účtovníctvo zahŕňa najmä:
•	výšku verejného výdavku a výšku príspevku EPFRV vyplateného pre každú operáciu;
•	sumy, ktoré sa majú vymôcť od prijímateľov z dôvodu zistených nezrovnalostí alebo nedbanlivostí;
•	sumy, ktoré sa vymohli, s uvedením pôvodnej operácie.
Podľa nariadenia (EÚ) č. 1306/2013 PA ručí za presné a úplné zaúčtovanie všetkých poskytnutých platieb z EPFRV.
V súlade so zákonom č..../.... Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov účtuje PA o skutočnostiach, ktoré sú predmetom účtovníctva a súvisia s poskytovaním príspevku prijímateľovi a s vysporiadaním finančných vzťahov prostredníctvom informačného systému účtovníctva fondov EÚ. Platobná agentúra eviduje a aktualizuje údaje v informačnom systéme účtovníctva fondov EÚ a súčasne zodpovedá za pravdivosť, úplnosť a správnosť údajov.
Koneční prijímatelia vedú účtovníctvo v súlade so zákonom č. 431/2002 Z. z. v rámci svojho účtovníctva, v ktorom osobitne zaznamenávajú a vykazujú všetky operácie týkajúce sa finančných prostriedkov EPFRV a finančných prostriedkov na spolufinancovanie zo štátneho rozpočtu. Platby vykonané prijímateľmi sa dokladujú účtovnými dokladmi. Koneční prijímatelia vedú svoje účtovníctvo tam, kde je to možné, v elektronickej forme.
Koneční prijímatelia a partneri), ktorí sú účtovnými jednotkami, účtujú o skutočnostiach týkajúcich sa projektu:
a) na analytických účtoch v členení podľa jednotlivých projektov alebo v analytickej evidencii vedenej v technickej forme v členení podľa jednotlivých projektov bez vytvorenia analytických účtov v členení podľa jednotlivých projektov, ak účtujú v sústave podvojného účtovníctva, alebo
b) v účtovných knihách so slovným a číselným označením projektu v účtovných zápisoch, ak účtujú v sústave jednoduchého účtovníctva.
Koneční prijímatelia a partneri, ktorí nie sú účtovnou jednotkou, vedú evidenciu majetku, záväzkov, príjmov a výdavkov týkajúcich sa projektu v účtovných knihách so slovným a číselným označením projektu pri zápisoch v nich, pričom na vedenie tejto evidencie, preukazovanie zápisov a spôsob oceňovania majetku a záväzkov sa primerane použijú ustanovenia zákona č. 431/2002 Z. z. o účtovných zápisoch, účtovnej dokumentácii a spôsobe oceňovania.
Ak má konečný prijímateľ alebo partner sídlo alebo miesto podnikania mimo územia SR, je povinný viesť účtovníctvo týkajúce sa poskytovania pomoci podľa právneho poriadku štátu, na území ktorého má sídlo alebo miesto podnikania.
Stanovenie povinnosti osobitného (analytického) zaznamenávania operácií týkajúcich sa finančných prostriedkov EPFRV a finančných prostriedkov na spolufinancovanie zo štátneho rozpočtu u prijímateľa zabezpečuje PA v zmluve o poskytnutí NFP alebo v rozhodnutí o poskytnutí NFP.
6.1.	Finančné výkazníctvo, elektronická výmena informácií a archivácia
Na účely zostavovania finančných výkazov v súlade s legislatívou SR (najmä zákonom č. 523/2004 Z. z.) sa uplatní členenie podľa rozpočtovej klasifikácie, členenie podľa programového rozpočtovania a členenie podľa kódov zdrojov v štátnom rozpočte pre prostriedky EPFRV a prostriedky zo štátneho rozpočtu na spolufinancovanie.
Na účely zostavovania výkazov v súlade s legislatívou EÚ sa uplatňuje rozpočtová nomenklatúra platná pre príslušný finančný rok zverejňovaná a upravovaná prostredníctvom vykonávacieho nariadenia Komisie.
PA v rámci systému finančného výkazníctva zabezpečuje pravidelné a štandardizované výstupy pre každý projekt (aktivitu) financovaný z prostriedkov EPFRV a z prostriedkov štátneho rozpočtu na spolufinancovanie. Tento systém monitoruje dosiahnutý pokrok pri realizácii projektu (aktivity), uľahčuje proces overovania a kontroly výdavkov a predstavuje súhrnné podklady pre vypracovanie žiadosti o platbu predkladanej Komisii.
Systém finančného výkazníctva PA pokrýva všetky oprávnené výdavky na operáciu v súlade so zmluvou alebo rozhodnutím o poskytnutí NFP bez ohľadu na zdroj jeho financovania. PA zabezpečí súlad údajov vo finančných výkazoch s údajmi v účtovných záznamoch a v účtovnej dokumentácii, ktoré vedie.
Informácie (napr. vyhlásenia o výdavkoch) medzi Komisiou a SR sú vymieňané prostredníctvom informačných systémov, ktoré na komunikačné účely zavádza Komisia. Údaje o finančných transakciách týkajúcich sa výdavkov EPFRV sú do informačných systémov zasielané, vložené a aktualizované na zodpovednosť PA samotnou PA. 
V prípade, že dokument alebo postup stanovený nariadením Rady (EÚ) č. 1306/2013 alebo príslušnými vykonávacími alebo delegovanými nariadeniami Komisie vyžadujú podpis oprávnenej osoby alebo súhlas osoby v jednej alebo viacerých etapách predmetného postupu, informačné systémy zavedené na účel oznamovania týchto dokumentov musia umožniť identifikovať každú osobu jednoznačne a poskytnúť rozumné záruky nemennosti obsahu dokumentov vrátane etáp postupu v súlade s právnymi postupmi EÚ. 
Pokiaľ ide o vyhlásenia o výdavkoch a manažérskeho vyhlásenia o vierohodnosti pripojené k ročnej účtovnej závierke, dokumenty zasielané elektronicky uchováva PA aj v originálnej podobe.
Článok 32 vykonávacieho nariadenia Komisie (EÚ) č..../.... vyžaduje, aby OFR a PA uchovávali podporné dokumenty pre potreby Komisie, ktoré sa týkajú:
a)	výdavkov a príjmov za PRV najmenej 3 roky nasledujúce po roku, v ktorom PA realizovala platbu zostatku;
b)	nezrovnalostí alebo nedbanlivostí za PRV najmenej 3 roky nasledujúce po roku, v ktorom sú tieto čiastky v celkovej hodnote získané späť od prijímateľa a pripísané v prospech EPFRV, alebo v ktorom sú stanovené finančné dôsledky nevykonaného vymáhania podľa článku 54 ods. 2  nariadenia (EÚ) č. 1306/2013;
c)	výdavkov a príjmov za PRV v prípade realizácie procesu overovania súladu podľa čl. 52 nariadenia (EÚ) č. 1306/2013 najmenej 1 rok nasledujúci po roku, v ktorom sa uzavrie tento proces, alebo ak je rozhodnutie o súlade predmetom súdneho konania na Súdnom dvore EÚ, tak najmenej 1 rok nasledujúci po roku, v ktorom bolo toto konanie ukončené.
Podporné dokumenty uvedené v odsekoch a) až c) musia byť k dispozícii Komisii a to buď v papierovej podobe, v elektronickej podobe alebo v oboch formách.
Koneční prijímatelia a partneri uchovávajú a ochraňujú účtovnú dokumentáciu, evidenciu a inú dokumentáciu týkajúcu sa projektu podľa zákona č. 431/2002 Z. z.
6.2.	Predkladanie účtovnej závierky 
V zmysle čl. 102 ods. 1 písm. (c) iii) nariadenia (EÚ) č. 1306/2013 PA predkladá Komisii (v kópii OFR) ročnú účtovnú závierku, doplnenú o manažérske vyhlásenie o vierohodnosti podpísané osobou splnomocnenou za akreditovanú PA (príloha č. 2).

Ročné účtovné závierky zahŕňajú:
c)	pripísané príjmy za EPFRV uvedené v článku 43 nariadenia (EÚ) č. 1306/2013;
d)	výdavky EPFRV podľa programu, regiónu a opatrenia;
e)	tabuľku rozdielov podľa  programu, regiónu a opatrenia medzi výdavkami a pridelenými príjmami deklarovanými v ročných účtovných závierkach a tými, ktoré boli deklarované za to isté obdobie v hláseniach predkladaných v stanovených termínoch spolu s vysvetlením rozdielov;
f)	oddelene, finančné dôsledky, ktoré znáša SR a EÚ, v súlade s prvým pododsekom čl. 54 ods. 2 a ods. 3 nariadenia (EÚ) č. 1306/2013;
g)	tabuľku neoprávnených platieb, ktoré sa majú vymáhať na konci finančného roku v dôsledku nezrovnalostí v zmysle č. 1 ods. 2 nariadenia Rady (ES, Euroatom) č. 2988/95, vrátane prípadných sankcií a súvisiacich úrokov podľa vzoru uvedeného v prílohe II nariadenia (EÚ) č. 1306/2013;
h)	výpis z účtovnej knihy dlžníkov s čiastkami, ktoré sa majú vymáhať a pripísať späť do EPFRV, inými ako čiastky uvedené v bodoch b) a e);
i)	konečný zostatok na konci účtovného obdobia nezúčtovaných (nepoužitých) kumulovaných záloh poskytnutých PA prijímateľom za EPFRV.
6.3.	Schvaľovanie účtovnej závierky
Do 31. mája roku nasledujúceho po danom rozpočtovom roku a na základe informácií predložených PA v súlade s čl. 102 ods. 1 písm. c) nariadenia (EÚ) č. 1306/2013 Komisia príjme vykonávacie akty obsahujúce jej rozhodnutie o schválení resp. neschválení účtovnej závierky PA po prerokovaní vo výbore. Rozhodnutie o schválení účtovnej závierky pokrýva úplnosť, presnosť a správnosť predloženej ročnej účtovnej závierky. V rozhodnutí o schválení účtovnej závierky Komisia stanoví sumy výdavkov realizovaných v SR počas príslušného finančného roka, ktoré sú uznané ako výdavky účtovateľné EPFRV na základe ročnej účtovnej závierky a akéhokoľvek zníženia alebo dočasného pozastavenia priebežných platieb pre EPFRV. Sumy určené v rozhodnutí o schválení účtovnej závierky zahŕňajú aj finančné zdroje, ktoré môžu byť zo strany SR opätovne použité, a to v prípade súm vyplývajúcich z rozhodnutia EÚ o zrušení financovania alebo súm vymožených od prijímateľov.
Na účely schválenia účtovnej závierky PA zasiela Komisii najneskôr do 15. februára roku nasledujúceho po ukončení finančného roku:
1)	položky zahrnuté do ročných účtovných závierok uvedené v predchádzajúcej podkapitole 6.2;
2)	stanoviská a správy vyhotovené CO;
3)	úplné záznamy všetkých účtovných údajov požadovaných na štatistické a kontrolné účely;
4)	manažérske vyhlásenie o vierohodnosti (príloha č. 2).
Dokumenty uvedené v bodoch 1, 2 a 4 sa zasielajú v jednej kópii spoločne s elektronickou kópiou vo formáte a za podmienok stanovených Komisiou (čl. 24 vykonávacieho nariadenia Komisie (EÚ) č..../....). Na žiadosť Komisie alebo z iniciatívy SR je možné adresovať Komisii ďalšie informácie týkajúce sa schválenia účtovnej závierky v lehote stanovenej Komisiou s prihliadnutím na množstvo práce potrebnej na poskytnutie týchto informácií. Komisia môže v náležite odôvodnených prípadoch akceptovať žiadosť o neskoré predloženie informácií, ak jej je táto žiadosť zaslaná pred uplynutím lehoty na predloženie príslušnej informácie.
Formu a obsah účtovných údajov uvedených v bode 3 stanovuje Komisia po prerokovaní vo výbore vykonávacím nariadením, ktorým sa ustanovuje forma a obsah účtovných údajov predkladaných Komisii na účely zúčtovania EPZF a EPFRV, ako aj na účely monitorovania a prognóz. Komisia oznámi SR výsledky kontroly poskytnutých informácií spoločne so všetkými zmenami a doplnkami, ktoré navrhne, najneskôr do 30. apríla po ukončení finančného roka.
Pokiaľ ide o EPFRV, suma, ktorá je v dôsledku rozhodnutia o zúčtovaní vymáhateľná od SR alebo splatná SR, sa stanovuje odpočítaním priebežných platieb súvisiacich s príslušným finančným rokom od výdavkov uznaných za ten istý rok. Komisia túto sumu odpočíta od nasledujúcej priebežnej platby alebo platby zostatku, alebo ju k týmto platbám pripočíta.
Najneskôr do 30. apríla nasledujúceho po ukončení príslušného finančného roka Komisia oznámi SR výsledky svojho overovania zaslaných informácií spolu s akýmikoľvek návrhmi na zmeny a doplnenie.
Ak Komisia z dôvodov, ktoré je možné pripísať SR, nemôže schváliť účtovnú závierku SR do 31. mája nasledujúceho roka, Komisia informuje SR v súlade s čl. 47 nariadenia (EÚ) č. 1306/2013 o doplnkových prešetrovaniach. Komisia informuje o týchto kontrolách SR v dostatočnom časovom predstihu.

7.	SANKCIE  A ZNÍŽENIA V PRÍPADOCH  NEOPRAVNENÉHO  FINANCOVANIA  VÝDAVKOV  Z EPFRV
7.1.	 Zníženia  za nedodržiavanie platobných lehôt
Ak sú v legislatívnych predpisoch EÚ stanovené platobné lehoty, každá platba, ktorú PA vyplatí prijímateľom pred najskorším možným termínom platby a po poslednom možnom termíne platby, nie je oprávnená na financovanie z EPFRV.
7.2.	Zníženie alebo dočasné pozastavenie priebežných platieb
Komisia môže znížiť alebo dočasne pozastaviť priebežné platby SR prostredníctvom vykonávacích aktov, ak:
1)	vyhlásenia o výdavkoch alebo informácie týkajúce sa akreditovanej platobnej agentúry, certifikačného orgánu alebo ročných účtovných závierok umožňujú Komisii určiť, že:
a)	výdavky vynaložil subjekt, ktorý nie je akreditovanou PA, 
b)	platobné lehoty alebo finančné stropy stanovené v práve EÚ neboli dodržiavané, 
c)	výdavky neboli vynaložené v súlade s pravidlami EÚ;
2)	vyhlásenia o výdavkoch alebo informácie týkajúce sa akreditovanej platobnej agentúry, certifikačného orgánu alebo ročných účtovných závierok neumožňujú Komisii určiť, či boli výdavky vynaložené v súlade s pravidlami EÚ a SR na požiadanie Komisie o zaslanie doplňujúcich informácií v lehote, ktorá nesmie byť kratšia ako 30 dní:
a)	neodpovie,
b)	odpoveď bude Komisia považovať za neuspokojivú,
c)	je preukázané, že výdavky neboli vynaložené v súlade s pravidlami EÚ; 
3)	jedna alebo viaceré kľúčové zložky vnútorného kontrolného systému neexistujú alebo nie sú účinné z dôvodu závažnosti alebo pretrvávania zistených nedostatkov alebo podobné závažné nedostatky existujú aj v systéme na vymáhanie neoprávnených platieb, a ak je splnená jedna z týchto podmienok:
a)	vyššie uvedené nedostatky majú pretrvávajúcu povahu a boli dôvodom pre najmenej dva vykonávacie akty podľa článku 52 nariadenia (EÚ) č. 1306/2013 o vylúčení výdavkov SR z financovania EÚ,
b)	Komisia dospela k záveru, že SR nie je schopná v bezprostrednej budúcnosti vykonať potrebné nápravné opatrenia v súlade s akčným plánom s jasnými ukazovateľmi pokroku, ktorý sa má stanoviť po porade s Komisiou.
Zníženie alebo pozastavenie sa v prípade výskytu nedostatkov uplatňuje na príslušné výdavky vynaložené PA v rámci lehoty, ktorá sa stanoví vo vykonávacích aktoch a ktorá neprekročí 12 mesiacov. Ak podmienky na pozastavenie alebo zníženie sú naďalej splnené Komisia môže predĺžiť uvedenú lehotu o ďalšie lehoty nepresahujúce 12 mesiacov. Toto zníženie alebo pozastavenie sa už ďalej nepredlžuje, ak uvedené podmienky už nie sú splnené.
Komisia pred prijatím vykonávacích aktov, ktorými zníži alebo pozastaví priebežné platby informuje SR o svojom zámere a požiada ju o reakciu v lehote, ktorá nesmie byť kratšia ako 30 dní. Reakciu SR na zámer Komisie znížiť alebo pozastaviť priebežné platby pripraví po vzájomnej konzultácii orgán, ktorým je platobná agentúra, riadiaci orgán, príslušný orgán alebo orgán finančného riadenia, a to v závislosti na charaktere a povahe zistenia Komisie.
Komisia môže pristúpiť k pozastaveniu priebežných platieb resp. navrhnúť Rade pozastaviť všetky platby aj v nasledujúcich prípadoch:
1)	Komisia na základe vlastného posúdenia skonštatuje, že ex ante kondicionality uplatniteľné na priority PRV nie sú v požadovaných termínoch stanovených v článku 19 nariadenia (EÚ) č. 1303/2013 zo strany SR splnené;
2)	existuje dôkaz z preskúmania výkonnosti pre prioritu, že sa vyskytli vážne problémy pri dosahovaní čiastkových cieľov tejto priority, týkajúcich sa iba finančných ukazovateľov, ukazovateľov výstupov a kľúčových vykonávacích krokov stanovených vo výkonnostnom rámci, a že tieto problémy sa vyskytli z dôvodu jasne identifikovaných nedostatkov pri vykonávaní, ktoré Komisia vopred oznámila po dôkladných konzultáciách so SR a SR neprijala nápravné opatrenia potrebné na riešenie týchto nedostatkov;
3)	SR neprijme účinné opatrenia v reakcii na žiadosť Komisie, aby SR preskúmala svoju partnerskú dohodu a PRV za účelom vykonávania príslušných odporúčaní Rady alebo na dosiahnutie maximálneho vplyvu EŠIF na rast a konkurencieschopnosť v SR do termínov stanovených v súlade s článkom 23 nariadenia (EÚ) č. 1303/2013.
7.3.	Pozastavenie platieb v prípade neskorého predloženia kontrolných štatistík
Komisia môže pozastaviť priebežné platby SR v prípade, keď sa v legislatívnych predpisoch EÚ vzťahujúcich sa na programy rozvoja vidieka vyžaduje, aby SR v rámci určitej lehoty predložila informácie o počte vykonaných kontrol podľa čl. 59 nariadenia (EÚ) č. 1306/2013 a o ich výsledku, a SR túto lehotu prekročí. Komisia však pred začiatkom referenčného obdobia musí sprístupniť SR v dostatočnom predstihu všetky informácie, formuláre a vysvetlenia potrebné na zostavenie príslušných kontrolných štatistík.
Suma, ktorá sa pozastaví nepresiahne 1,5 % výdavkov, ku ktorým sa SR načas nezaslala príslušné štatistické informácie. Pri uplatňovaní tohto pozastavenia Komisia zohľadní rozsah omeškania.
Predtým ako Komisia pozastaví priebežné platby, písomne to oznámi SR. Komisia uhradí pozastavené sumy, keď od SR dostane štatistické informácie, a to za predpokladu, že dátum prijatia informácií nie je neskorší ako 31. január nasledujúceho roka. Podrobné pravidlá pozastavenia platieb v prípade neskorého predloženia sú ustanovené v čl. 10 delegovaného nariadenia Komisie (EÚ) č..../.....
7.4.	 Rozhodnutie o vylúčení financovania
O čiastkach, ktoré sa majú vylúčiť z financovania EPFRV rozhoduje Komisia, a to na základe prijatia vykonávacích aktov, v ktorých potvrdí, že výdavky EPFRV určené na financovanie PRV sa nerealizovali v súlade s pravidlami EÚ. Komisia posúdi sumy, ktoré sa majú vylúčiť na základe závažnosti zistenej nezlučiteľnosti s pravidlami EÚ, pričom zohľadní charakter porušenia ako aj finančnú ujmu spôsobenú EÚ.
Vylúčenie z financovania sa stanoví na základe identifikácie súm, ktoré neboli oprávnene vynaložené. V prípade, že tieto sumy nie je možné identifikovať vynaložením primeraného úsilia, Komisia môže uplatniť extrapolované alebo paušálne korekcie.
Pred prijatím akýmkoľvek rozhodnutím o vylúčení financovania sú výsledky kontrol Komisie, ako aj odpovede SR predmetom písomného oznámenia, po ktorom sa obe strany pokúsia dospieť k dohode o opatreniach, ktoré je potrebné prijať. V tejto fáze postupu Komisia umožní SR preukázať, že skutočný rozsah nesúladu je menší ako vyplýva z posúdenia Komisie. Ak nedôjde k dohode, SR môže v lehote 4 mesiacov požiadať o začatie konania na zmierenie stanovísk oboch strán. Podrobné pravidlá zmierovacieho postupu sú uvedené vo vykonávacom nariadení Komisie (EÚ) č..../..... Žiadosť o začatie zmierovacieho konania v podmienkach SR predkladá po vzájomnej konzultácii orgán, ktorým je platobná agentúra, riadiaci orgán, príslušný orgán alebo orgán finančného riadenia, a to v závislosti na charaktere a povahe návrhu Komisie o vylúčení z financovania. Výsledky konania sú predmetom správy odovzdanej Komisii, pričom Komisia zohľadní odporúčania uvedené v správe pred vydaním rozhodnutia o vylúčení financovania a odôvodní svoje rozhodnutie, ak sa rozhodne uvedené odporúčania nezohľadniť.
Vylúčenie financovania sa nemôže týkať:
•	výdavkov týkajúcich sa viacročných opatrení, ktoré sú súčasťou PRV, pri ktorých posledný finančný záväzok vznikol prijímateľovi viac ako 24 mesiacov predtým, ako Komisia písomne oznámila SR výsledky svojich kontrol;
•	výdavkov týkajúcich sa opatrení PRV iných ako je uvedené v prvej odrážke, pre ktoré PA vyplatila platbu alebo prípadne platbu zostatku viac ako 24 mesiacov predtým, ako Komisia písomne oznámila SR výsledky kontrol.

8.	NEZROVNALOSTI 
Problematiku nezrovnalostí v rámci platieb poskytovaných z EPFRV upravuje nariadenie Komisie (ES) č. 1848/2006 o nezrovnalostiach a vymáhaní súm neoprávnene vyplatených v súvislosti s financovaním Spoločnej poľnohospodárskej politiky, o organizácii informačného systému v tejto oblasti a o zrušení nariadenia (EHS) č. 595/91 (ďalej „nariadenie Komisie (ES) č. 1848/2006). Nezrovnalosť je ustanovená v článku 1 ods. 2 nariadenia Rady (ES, Euratom) č. 2988/95 o ochrane finančných záujmov Európskych spoločenstiev. 
Podmienkou vzniku nezrovnalosti je porušenie právnych predpisov EÚ alebo SR, ktoré upravujú poskytnutie a použitie finančných prostriedkov EPFRV a finančných prostriedkov štátneho rozpočtu na spolufinancovanie, úmyselne alebo z nedbanlivosti). Za nezrovnalosť sa považuje aj porušenie právnych prepisov EÚ alebo SR, ktoré vo svojich ustanoveniach chránia finančné záujmy EÚ.  
Z pohľadu národnej legislatívy môže mať vznik nezrovnalosti priamy dosah na porušenie finančnej  disciplíny v zmysle § 31 ods. 1 zákona č. 523/2004 Z. z., pričom § 31 citovaného zákona definuje jednotlivé druhy porušenia finančnej disciplíny. Z pohľadu národnej legislatívy nezrovnalosť nemusí vždy predstavovať porušenie finančnej disciplíny a naopak.
8.1.	  Hlásenie nezrovnalostí
SR je povinná v súlade s nariadením Komisie (ES) č. 1848/2006:
a)	oznámiť Komisii všetky nezrovnalosti, ktoré boli predmetom prvého správneho alebo súdneho zistenia v termíne do dvoch mesiacov nasledujúcich po konci každého štvrťroku. V prípade každej nezrovnalosti poskytuje SR Komisii konkrétne údaje týkajúce sa nezrovnalostí stanovené v čl. 3 ods. 1 nariadenia Komisie (ES) č. 1848/2006. Ak sa nezrovnalosti vzťahujú na čiastky EPFRV nižšie ako 10 000 EUR, SR nezasiela podrobné údaje podľa čl. 3 ods. 1 uvedeného nariadenia, ak to Komisia výslovne nevyžaduje;
b)	bezodkladne oznámiť Komisii a v prípade potreby ostatným dotknutým členským štátom akékoľvek nezrovnalosti, ktoré môžu mať následky mimo územia SR alebo pri ktorých bol použitý nový spôsob ich páchania;
c)	oznámiť Komisii bezodkladne, najneskôr do dvoch mesiacov po skončení každého štvrťroku s odkazom na všetky predchádzajúce oznámenia a správy uvedené v bodoch a) a b), podrobné údaje o začatí alebo prerušení všetkých konaní uloženia správnych alebo trestných sankcií súvisiacich s oznámenými nezrovnalosťami, ako aj hlavné výsledky týchto konaní;
d)	poskytnúť Komisii na základe jej požiadania/žiadosti informácie týkajúce sa pokroku, t. j. informácie o začatí, prerušení a ukončení vymáhacích konaní s výnimkou nezrovnalostí, na ktoré sa vzťahujú čiastky nižšie ako 10 000 EUR.
Za evidenciu, predkladanie podkladov k hláseniam podľa bodov a) až d) a vymáhanie nezrovnalostí týkajúcich sa finančných prostriedkov EPFRV a príslušného spolufinancovania zo štátneho rozpočtu zodpovedá PA. PA predkladá podklady k hláseniam o nezrovnalostiach podľa bodov a) až d) odboru Centrálny kontaktný útvar pre OLAF. O zistených nezrovnalostiach následne odbor Centrálny kontaktný útvar pre OLAF informuje Komisiu (OLAF Európskej komisie).
Informácie podľa bodov a) až d) zasiela odbor Centrálny kontaktný útvar pre OLAF elektronicky prostredníctvom bezpečného pripojenia s využitím modulu poskytnutého Komisiou na tento účel a na formulári poskytnutom Komisiou.
Nezrovnalosť môže zistiť platobná agentúra, riadiaci orgán, orgán finančného riadenia , prijímateľ, kontrolné útvary MPRV SR, sekcia kontroly a boja proti korupcii ÚV SR, certifikačný orgán, orgány verejnej správy vykonávajúce finančnú kontrolu, ako aj orgány činné v trestnom konaní. V rámci kontrolnej činnosti môže nezrovnalosť odhaliť aj Komisia a EDA. 
V prípade akýchkoľvek neoprávnených platieb v dôsledku nezrovnalosti alebo nedbanlivosti PA požiada prijímateľa o ich vrátenie do 18 mesiacov po tom, ako PA schválila prípadne dostala správu o kontrole alebo podobný dokument, v ktorom sa uvádza, že došlo k nezrovnalosti. Príslušné sumy sa v čase požiadania o vrátenie platieb zaznamenajú v účtovnej knihe dlžníkov PA.
V prípade, že nezrovnalosť zistí samotný prijímateľ, bezodkladne oznámi zistenú nezrovnalosť a predloží dokumenty preukazujúce zistenú nezrovnalosť PA. V prípade, že nezrovnalosť zistí akýkoľvek iný orgán zapojený do implementácie alebo kontrol opatrení financovaných z PRV, oznámi túto skutočnosť PA.
Na základe zhromaždených údajov o zistených nezrovnalostiach PA spracuje podklady o zistených nezrovnalostiach do štvrťročného hlásenia o nezrovnalostiach, nezrovnalosti podliehajúce povinnosti hlásenia na OLAF zaeviduje do informačného systému riadenia nezrovnalostí (IMS) a štvrťročne, resp. do 6 týždňov od skončenia štvrťroku zasiela na odbor Centrálny kontaktný útvar pre OLAF spolu s aktualizovaným Centrálnym registrom nezrovnalostí SPP.
V prípade, že suma nezrovnalosti prevyšuje 10 000 EUR, odbor Centrálny kontaktný útvar pre OLAF informuje o zistených nezrovnalostiach OLAF Európskej komisie v súlade s nariadeniami EÚ v nasledujúcom štvrťročnom hlásení o nezrovnalostiach. Informácie o nezrovnalostiach nepresahujúcich čiastku 10 000 EUR predkladá odbor Centrálny kontaktný útvar pre OLAF na OLAF Európskej komisie výlučne na jeho žiadosť. 
8.2.	Vymáhanie nezrovnalostí
Ak už boli prostriedky EPFRV a príslušného spolufinancovania zo štátneho rozpočtu vyplatené prijímateľovi, vymáha ich PA podľa svojich vlastných vymáhacích postupov, pričom vymožené prostriedky sa znovu použijú na financovanie PRV. 
Ak PA zistí nezrovnalosť alebo nedbanlivosť v operáciách PRV, úplne alebo čiastočne zruší príslušné financovanie z EPFRV ako aj z príslušného spolufinancovania zo štátneho rozpočtu, pričom zohľadní povahu a závažnosť zistených nezrovnalostí, ako aj úroveň finančnej straty pre EPFRV a štátny rozpočet. Zrušené sumy financovania z EPFRV a príslušného spolufinancovania zo štátneho rozpočtu a vymožené sumy, ako aj súvisiace úroky sa znovu pridelia do PRV. Zrušené alebo vymožené finančné prostriedky EPFRV však môžu byť opätovne použité iba na operáciu v rámci toho istého PRV a pod podmienkou, že sa tieto prostriedky nepridelia na operácie, ktoré boli predmetom finančnej úpravy. Po uzavretí PRV vráti PA vymožené sumy do rozpočtu EÚ.
Pokiaľ sa vymáhanie nevykonalo v lehote 4 rokov od dátumu žiadosti o vrátenie prostriedkov alebo v lehote 8 rokov, ak je vymáhanie predmetom konania pred vnútroštátnymi súdmi, finančné dôsledky nevykonaného vymáhania znáša vo výške 50 % rozpočet SR a vo výške 50 % rozpočet EÚ. 
Rozloženie finančného zaťaženia vzniknutého následkom nevymoženia finančných čiastok nemá vplyv na povinnosť PA pokračovať vo vymáhacích konaniach.  
Ak sa v rámci vymáhacieho konania rozhodnutím v správnom konaním alebo súdnym rozhodnutím s konečnou platnosťou určí, že nedošlo k žiadnej nezrovnalosti, SR prostredníctvom PA nahlási svoju 50 % znášanú spoluúčasť ako výdavok EPFRV. Ak sa z dôvodov, ktoré nemožno pripísať SR, nemohlo uskutočniť vymáhanie v uvedených lehotách a suma, ktorá sa má získať späť, je vyššia ako 1 milión EUR, Komisia môže na žiadosť SR predĺžiť tieto lehoty najviac o 50 % počiatočných lehôt.
V riadne odôvodnených prípadoch sa môže PA rozhodnúť, že nebude pokračovať vo vymáhaní. Toto rozhodnutie môže byť prijaté iba v týchto prípadoch:
•	ak súhrn vynaložených nákladov a predpokladaných ďalších nákladov na vymáhanie je vyšší ako vymáhaná suma – táto podmienka sa považuje za splnenú ak suma, ktorá sa má vymôcť od prijímateľa v súvislosti s jednotlivou platbou za režim pomoci alebo podporné opatrenie bez úrokov nepresahuje 100 EUR;
•	ak vymáhanie nie je možné z dôvodu platobnej neschopnosti dlžníka alebo osôb právne zodpovedných za nezrovnalosť, zistenej a uznanej v súlade s národnou legislatívou.
Ak sa PA vo vyššie uvedených prípadoch rozhodne nepokračovať vo vymáhaní pred rozdelením finančného bremena medzi SR a EÚ, finančné dôsledky z nevymoženia takejto sumy sa hradia z rozpočtu EÚ.
Súhrnnú správu o vymáhacích konaniach začatých na základe zaznamenaných nezrovnalostí a rozpis čiastok ešte nevymožených správnym alebo súdnym konaním podľa jednotlivých administratívnych a/alebo súdnych konaní a podľa jednotlivých rokov správneho alebo súdneho zistenia predkladá PA v rámci ročnej účtovnej závierky Komisii vo forme uvedenej v prílohe II vykonávacieho nariadenia Komisie (ES) č.../...... Komisia overí danú skutočnosť a správne uplatnenie rozdelenia finančného bremena a v prípade potreby vykoná pri prijímaní rozhodnutia o schválení účtovnej závierky potrebné úpravy. 
V prípade dodržania postupov v procese realizácie overovania súladu podľa článku 52 ods. 3 nariadenia (EÚ) č. 1306/2013 Komisia môže prijať  vykonávacie akty, ktorými vylúči z financovania EÚ sumy, ktoré sa majú  hradiť z rozpočtu EÚ v nasledovných prípadoch:  
•	ak SR v prípade akýchkoľvek neoprávnených platieb v dôsledku nezrovnalosti alebo nedbanlivosti nepožiadala prijímateľa o ich vrátenie do 18 mesiacov po tom, ako PA schválila prípadne dostala správu o kontrole alebo podobný dokument, v ktorom sa uvádza, že došlo k nezrovnalosti alebo príslušné sumy neboli zaznamenané do účtovnej knihy dlžníkov PA v čase požiadania prijímateľa o vrátenie platieb; 
•	ak sa domnieva, že rozhodnutie nepokračovať vo vymáhaní, ktoré prijala PA nie je opodstatnené;
•	ak sa domnieva, že nezrovnalosť alebo nevymoženie vyplývajú z nezrovnalosti alebo nedbanlivosti zo strany správnych orgánov alebo iného oficiálneho orgánu SR.

8.3.	Vrátenie prostriedkov
Ak PA zistí porušenie povinnosti zo strany prijímateľa, vyzve prijímateľa na vrátenie prostriedkov EPFRV a štátneho rozpočtu na spolufinancovanie alebo ich časti. Ak prijímateľ uvedené prostriedky nevráti, PA postupuje podľa ustanovenia § 7 zákona č. 543/2007 Z. z..
Odvod, penále a pokutu za porušenie finančnej disciplíny pri nakladaní s prostriedkami štátneho rozpočtu a s prostriedkami EPFRV ukladá a vymáha PA v súlade s § 7 ods. 1 písm. l) zákona č. 543/2007 Z. z.. Odvolacím orgánom voči rozhodnutiam PA o uložení odvodu, penále a pokuty je MPRV SR, ktoré túto činnosť zabezpečí vo svojom organizačnom poriadku.
Z platobného hľadiska sú vymožené prostriedky súvisiace s nezrovnalosťami alebo nedbanlivosťami sústreďované:
1.	ak nejde o vymáhanie prostriedkov v správnom konaní, t.j. ide o nezrovnalosti, ktoré sú súčasne porušením finančnej disciplíny podľa § 31 ods. 1 písm. b), c) a d) zákona č. 523/2004 Z. z. a nezákonný stav sa vyrovná do dňa skončenia kontroly, pričom poskytovateľ – PA tieto prostriedky sústreďuje:
a)	na osobitnom mimorozpočtovom účte PA v súlade s § 9 zákona č. 543/2007 Z. z., ak ide o prostriedky EPFRV súvisiace s nezrovnalosťou alebo nedbanlivosťou,
b)	na výdavkovom účte PA, ak ide o prostriedky spolufinancovania zo štátneho rozpočtu súvisiace s nezrovnalosťou alebo nedbanlivosťou a suma súvisiaca s nezrovnalosťou alebo nedbanlivosťou je vymožená v tom istom roku, v ktorom bol výdavok neoprávnene uhradený,
c)	na príjmovom účte PA, ak ide o prostriedky spolufinancovania zo štátneho rozpočtu súvisiace s nezrovnalosťou alebo nedbanlivosťou a suma súvisiaca s nezrovnalosťou alebo nedbanlivosťou je vymožená v ďalších rokoch po roku, v ktorom bol výdavok neoprávnene uhradený;
2.	ak ide o vymáhanie prostriedkov v správnom konaní, resp. ak ide o porušenie finančnej disciplíny a nezákonný stav nie je vysporiadaný do dňa skončenia kontroly, orgánom príslušným na ukladanie sankcií je PA, ktorá ich aj vymáha:
a)	na osobitnom mimorozpočtovom účte PA v súlade s § 9 zákona č. 543/2007 Z. z., ak ide o odvod  prostriedkov EPFRV súvisiaci s nezrovnalosťou alebo nedbanlivosťou,
b)	na príjmovom účte PA, ak ide o odvod prostriedkov spolufinancovania zo štátneho rozpočtu,
c)	na osobitnom mimorozpočtovom účte PA v súlade s § 9 zákona č. 543/2007 Z. z., ak ide o pokutu alebo penále za porušenie finančnej disciplíny s prostriedkami EPFRV,
d)	na príjmovom účte PA, ak ide o pokutu a penále za porušenie finančnej disciplíny s prostriedkami štátneho rozpočtu.

V bodoch 1.c), 2.b) a 2.d) ide o ten istý príjmový účet PA vedený v ŠP.
V bodoch 1.a), 2.a) a 2.c) ide o ten istý osobitný mimorozpočtový účet PA vedený v ŠP.
Finančné prostriedky zo zdrojov EPFRV a spolufinancovania štátneho rozpočtu vymáhané od prijímateľa sa zaokrúhľujú nahor na najbližší eurocent.
8.4.	Započítavanie pohľadávok

Bez toho, aby boli dotknuté akékoľvek opatrenia vymáhania ustanovené vo vnútroštátnych právnych predpisoch, v súlade s čl. 28 vykonávacieho nariadenia Komisie č. .../... ktorým sa ustanovujú podrobné pravidlá vykonávania nariadenia EP a Rady (EÚ) č. 1306/2013 PA započíta všetky ešte neuhradené dlhy prijímateľa, ktoré sa stanovili v súlade s vnútroštátnymi právnymi predpismi, voči akejkoľvek budúcej platbe, ktorú uhrádza PA, ktorá je zároveň zodpovedná za vymáhanie dlhu príslušného prijímateľa, bez ohľadu na fondovú príslušnosť pohľadávky a budúcej platby.  

9.	TRANSPARENTNOSŤ

Podľa článku 111 nariadenia (EÚ) č. 1306/2013 je SR povinná zabezpečiť, aby sa každoročne následne zverejňovali prijímatelia pomoci z EPFRV. Zverejnenie obsahuje:
a) meno prijímateľa, a to takto:
i) 	meno a priezvisko, ak je prijímateľom fyzická osoba;
ii) 		úplný právny názov v zaregistrovanej podobe, ak je prijímateľom právnická osoba s autonómnou právnou subjektivitou;
iii) 	úplný názov združenia v zaregistrovanej podobe alebo inak oficiálne uznanej podobe, ak je prijímateľom združenie bez vlastnej právnej subjektivity;
b) obec, v ktorej má prijímateľ sídlo alebo je zaregistrovaný, prípadne poštové smerovacie číslo alebo jeho časť, ktoré túto obec identifikujú;
c) objemy platieb zodpovedajúce každému opatreniu/operácii financovaných z EPFRV, ktoré jednotliví prijímatelia dostali v dotknutom rozpočtovom roku;
d) povahu a opis opatrení financovaných z EPFRV a na základe ktorých sa poskytli platby.
Meno prijímateľa sa neuverejní v prípade, ak je výška pomoci, ktorú prijímateľ dostane v jednom roku, rovnaká alebo nižšia ako suma stanovená režimom pre malých poľnohospodárov uvedeným v hlave V nariadenia (EÚ) č. 1307/2013, a v prípade, ak sa režim pre malých poľnohospodárov nezriaďuje, ak je výška pomoci, ktorú prijímateľ dostane v jednom roku, rovnaká alebo nižšia ako 1 250 EUR. V takomto prípade sa prijímateľ označí kódom, o ktorého podobe rozhodne SR. Pokiaľ však obmedzený počet prijímateľov v obci umožňuje identifikáciu jednotlivého prijímateľa, informácie sa zverejnia za najbližšiu väčšiu administratívnu jednotku, ktorej súčasťou je obec.
Vykonávacie nariadenie Komisie (EÚ) č. .../.... stanovuje presný obsah zverejnenia. Informácie sa sprístupnia na osobitnej internetovej stránke formou vyhľadávacieho nástroja, a to každý rok do 31. mája za predchádzajúci rozpočtový rok a dostupné zostanú počas dvoch rokov od dátumu ich pôvodného uverejnenia. Informácie sa poskytujú v slovenskom jazyku a/alebo jedného z troch pracovných jazykov EÚ.

V podmienkach SR je príslušným orgánom na zriadenie a udržiavanie osobitnej internetovej stránky o prijímateľoch pomoci z EPFRV Pôdohospodárska platobná agentúra. PA súčasne informuje prijímateľov, že ich údaje sa zverejnia a že tieto údaje môžu na účely ochrany finančných záujmov EÚ spracúvať audítorské a vyšetrovacie orgány EÚ a SR a rovnako aj o ich právach podľa pravidiel ochrany údajov a o postupoch, ktoré sa uplatňujú pri vykonávaní týchto práv.

Zoznam príloh
Príloha  1:	Subjekty zapojené do systému finančného riadenia EPFRV
Príloha  2:	Formulár vyhlásenia o vierohodnosti
Príloha  3:	Postup realizácie platieb na jednotlivých úrovniach finančného riadenia